فەرەیدون عەبدولقادر: نەبووم بە پارتی و ناشچمە ناو هیچ حیزبێكەوە و خۆم بە خاوەنی یەكێتی ئەزانم – تۆڕی میدیایی خەڵک\n2020/06/17 - 1:38 PM\nفەرەیدون عەبدولقادر، ئەندامی پێشووتری مەكتەبی سیاسی یەكێتی دەڵێت: من نەك نەبووم بە پارتی، ناشچمە ناو هیچ حیزبێكەوە ، چونكە هیچیم بە دڵ نییە، بەڵكە سەرەڕای هەموو ئاڵوگۆڕێكی پاش واز هێنانی خۆم، من خۆم بە خاوەنی “ی ن ك” ئەزانم .\nلەڕوونكردنەوەیەكدا، سەبارەت بە هەواڵێكی ستاندەرد، كە گوایە بووەتە پارتی، فەرەیدوون عەبدولقادر دەڵێت؛ “سایتی ستاندەرد بڵاوی كردووەتەوە كە من بووم بە پارتی، تكام وایە ئەو هەڵەیە ڕاست بكەنەوە من نەك نەبووم بەپارتی و ناچمە ناو هیچ حیزبێكەوە ، چونكە هیچیم بە دڵ ، بەڵكە سەرەڕای ھەموو ئاڵوگۆرێكی پاش وازهێنانی خۆم ، من خۆم بە خاوەنی “ی ن ك” ئەزانم. دەشڵێت: “من برایەتی بەهێزم لەگەڵ (كاك مسعود بارزانی) هەیەو بەپێویستیشی دەزانم، لەو مەسەلەیەشدا منم لەسەر ڕێبازی (مام جەلال) گرنگی برایەتی یەكێتی و پارتی ئەزانم.\nپێشتر، سایتی ستاندەرد بڵاویكردبووە وە، كە 3 ئەندامی دیكەی مەكتەبی سیاسی كۆنی یەكێتی پەیوەندیان كردووە بە سەرۆكی پارتی دیموكراتی كوردستان و پێیان باش بووە سەنگەری خەبات بگوازنەوە ناو پارتی، بەبیانووی ئەوەی سەركردایەتی نوێی یەكێتی لەسەر ڕێباز و ڕێنمایی مام جەلال ناڕۆن كە ووتبووی نابێت لە قسەی كاك مسعود بارزانی دەرچن.\nسایتی ستاندەرد ئەوەشی نوسیبوو، پێشتریش هەریەكە لە ( نەجمەدین كەریم و ئازادجوندیانی و عارف ڕوشدی و فەرەیدون عەبدولقادر) سەنگەری خەباتیان گواستووەتەوە لای پارتی.\nبرای بەرێز كاك مسعود عەبدولخالق\nسایتی ستاندەرد بلاوی كردۆتەوە كە من بوم بە پارتی.. تكام وایە ئەو ھەلەیە راست بكەنەوە .من نەك نەبوم بە پارتی و ناچمە ناو ھیچ حیزبێكەوە ، چونكە ھیچیم بە دل نیە ..بەلكە سەرەرای ھەموو ئالو گۆرێكی پاش واز ھێنانی خۆم ، من خۆم بە خاوەنی ی ن ك ئەزانم.. بەلام من برایەتی بەھێزم لەگەل كاك مسعود بارزانی ھەیە و بە پیویستیشی ئەزانم .. لەو مەسەلەیەدا منم لەسەر ریبازی مام جەلال گرنگی برایەتی یەكێتی و پارتی ئەزانم\nتەندروستی ئێران: 120 تووشبووی كۆرۆنا گیانیان لە دەست دا\nهاتووچۆی سلێمانی پشووی ڕاگەیاند


سه‌عد حه‌دیسی: عێراق نایه‌وێ هێزی نافه‌رمی له شنگال هه‌بێ\nدكتۆر سه‌عد حه‌دیسی گوته‌بێژی حكوومه‌تی عێراق له دیمانه‌یه‌كی "وشه"دا رای ده‌گه‌یه‌نێت كه هه‌ڵوێستی به‌غدا له‌گه‌ڵ دۆزینه‌وه‌ی لێكگه‌یشتنه له‌گه‌ڵ هه‌رێمی كوردستان به مه‌به‌ستی كۆنتڕۆڵكردنی ته‌واوه‌تی ئاسایشی شنگال و رێگرتن له بوونی هه‌ر چالاكییه‌كی چه‌كدارانه‌ی هه‌ر لایه‌نێكی نافه‌رمی.\nدووپاتیشی ده‌كاته‌وه كه زانیارییان نییه له‌باره‌ی بوونی بڕیارێكی عه‌بادی به دیاریكردنی رێژه‌یه‌كی دیاریكراو بۆ خه‌رجكردنی پاره‌ی گه‌نمی جووتیارانی كوردستان.\n*له‌باره‌ی پێكدادانی ئه‌م دواییه‌ی نێوان هێزه‌كانی پێشمه‌رگه‌ی رۆژئاوا و هێزه‌كانی یه‌به‌شه‌ی سه‌ربه په‌كه‌كه له ناوچه‌ی خانه‌سۆر له شنگال، به‌غدا بۆچوونی چییه؟\nپێشتر دكتۆر حه‌یده‌ر عه‌بادی سه‌رۆك وه‌زیرانی عێراق رای گه‌یاندبوو له دوای سه‌ردانی شاندی توركیا بۆ به‌غدا كه هه‌ڵوێستی به‌غدا له‌گه‌ڵ دۆزینه‌وه‌ی لێكگه‌یشتنه له‌گه‌ڵ هه‌رێمی كوردستان به مه‌به‌ستی كۆنتڕۆڵكردنی ته‌واوه‌تی ئاسایشی ناوچه‌ی شنگال و سه‌پاندنی یاسا به‌سه‌ریدا و رێگرتن له بوونی هه‌ر چالاكییه‌كی چه‌كدارانه‌ی هه‌ر لایه‌نێكی نافه‌رمی. ئه‌مه هه‌ڵوێستی حكوومه‌تی به‌غدایه.\n*بۆچوونی به‌غدا له‌باره‌ی چوونی هێزێكی سه‌ربه یه‌كێتیی نیشتمانیی كوردستان بۆ كۆمپانیای نه‌وتی باكور و هه‌ڕه‌شه‌كردنی به دووباره‌كردنه‌وه‌ی ئه‌و هێرشانه و مانه‌وه‌یان له‌وێ، چییه؟\nئه‌و بابه‌ته پێوه‌سته به‌لایه‌نی ته‌كنیكییه‌وه كه پێوه‌ندی به وه‌زاره‌تی نه‌وته‌وه هه‌یه، ورده‌كاریی ته‌كنیكی هه‌یه و من ئاگه‌داری نیم، بۆیه ناتوانم له‌وباره‌وه لێدوان بده‌م و هیچ هه‌ڵوێستێكم پێ رانه‌گه‌یه‌نراوه تا رای بگه‌یه‌نم، ده‌توانن زانیارییه‌كان له وه‌زاره‌تی نه‌وت وه‌ربگرن.\n*له‌باره‌ی پاره‌ی گه‌نمی جووتیارانی كوردستان كه بڕیار دراوه 17%ی پاره‌كانیان بۆ خه‌رج بكرێت له‌وكاته‌ی رێژه‌كه بۆ جووتیارانی عێراق زیاتره، هۆی ئه‌و بڕیاره چییه؟\nمن زانیاریم له‌باره‌ی بوونی بڕیارێكی له‌و شێوه به دیاریكردنی رێژه‌یه‌كی دیاریكراو بۆ خه‌رجكردنی پاره‌ی گه‌نمی جووتیارانی كوردستان نییه، حكوومه‌تی عێراق به درێژایی ماوه‌ی رابردوو كاری كردووه بۆ دابینكردنی پاره بۆ مافی جووتیاران و پێدانیان به چه‌ند وه‌جبه‌یه‌ك، من ئاگه‌دار نیم كه بڕیارێكی له‌و شێوه هه‌بێت له‌لایه‌ن سه‌رۆك وه‌زیران به‌دیاریكردنی رێژه‌ی 17%ی پاره‌ی گه‌نم بۆ جووتیارانی كوردستان و زانیاریم له‌وباره‌وه نییه، نازانم ئه‌و هه‌واڵه مانای چییه، چونكه ئه‌نجوومه‌نی وه‌زیرانی عێراق بڕیاری له‌و شێوه‌ی نه‌داوه و سه‌رۆك وه‌زیران لێدوانی له‌وباره‌وه نه‌داوه.\n*پێشتر باس له سه‌ردانی حه‌یده‌ر عه‌بادی سه‌رۆك وه‌زیرانی عێراق بۆ واشنتن كراوه، ئاخۆ كاراكردنه‌وه‌ی رێككه‌وتنی چوارچێوه‌ی ستراتیجی به‌شێك ده‌بێت له وتوێژه‌كانی عه‌بادی له واشنتن؟\nدۆناڵد تره‌مپ سه‌رۆكی ئه‌مه‌ریكا دوو جار بانگهێشتنی حه‌یده‌ر عه‌بادی سه‌رۆك وه‌زیرانی عێراقی كردووه بۆ سه‌رانیكردنی ئه‌مه‌ریكا، یه‌كه‌میان له‌و پێوه‌ندییه ته‌له‌فۆنییه‌ی كه له نێوان هه‌ردوولا به‌بۆنه‌ی بوونی تره‌مپ به سه‌رۆكی ئه‌مه‌ریكا بووه، دووه‌میشیان له‌و پێوه‌ندییه ته‌له‌فۆنییه‌ی به‌ر له سێ هه‌فته له نێوانیان كرا، تیایدا تره‌مپ بانگهێشتنی بۆ عه‌بادی نوێ كرده‌وه بۆ سه‌رادانیكردنی واشنتن، به‌ڵام تا ئێسته هیچ واده‌یه‌ك بۆ ئه‌و سه‌ردانه دیاری نه‌كراوه، بۆیه كه كاته‌كه‌ی دیاری كرا باس له سه‌ردانه‌كه و ورده‌كارییه‌كانی و ئه‌و فایلانه‌ی كه تیایدا باس ده‌كرێن ده‌كرێت.\n*له سه‌ردانی دوایی عادل جوبێر وه‌زیری ده‌ره‌وه‌ی سعوودیه بۆ به‌غدا، باس له گۆڕینی باڵوێزی سعوودیه له عێراق و سه‌ردانێكی عه‌بادی بۆ ریاز كرا، عه‌بادی كه‌ی و بۆچی سه‌ردانی سعوودیه ده‌كات؟\nوه‌زیری ده‌ره‌وه‌ی سعوودیه له‌كاتی سه‌ردانه‌كه‌ی بۆ عێراق دووپاتی كرده‌وه كه وڵاته‌كه‌ی باڵوێزێكی نوێ له به‌غدا دیاری ده‌كات له جیاتی باڵوێزی پێشووی كه وه‌ك ده‌زانن عێراق داوای گۆڕینی كردبوو و سعوودیه‌ش رای گه‌یاند كه به‌م زووانه ده‌یگۆڕن.\nهه‌رچی بوونی باڵوێزی نوێیه وه‌ك شیعه یان سوننه، ئه‌و بابه‌ته پێوه‌سته به‌سعوودییه‌كان خۆیان، وه‌ك له نه‌ریته دیپلۆماسییه‌كانیش باوه كه وڵاته‌كه ناوی كاندید بۆ باڵوێزه‌كه ره‌وانه‌ی وڵاتی دیاریكراو ده‌كات و ئه‌ویش یان وه‌ری ده‌گرێ و یان ره‌تی ده‌كاته‌وه، بۆیه ئه‌و بابه‌ته‌ی بوونی وه‌ك شیعه یان سوننه یان له‌هه‌ر ئاینێكی تر، بابه‌تێكی سه‌ره‌كی نییه بۆ ئێمه، گرنگ ئه‌وه‌یه فاكته‌رێكی یاریده‌ده‌ر بێت بۆ پێشخستن و په‌ره‌پێدانی پێوه‌ندییه‌كانی هه‌ردوو وڵات.\nله‌باره‌ی سه‌ردانی سه‌رۆك وه‌زیرانی عێراق بۆ سعوودیه، شا سه‌لمان كوڕی عه‌بدولعه‌زیز شای سعوودیه به‌ر له چه‌ند مانگێك به ته‌له‌فۆن پێوه‌ندی به سه‌رۆك وه‌زیرانی عێراق كرد و داوای له عه‌بادی كرد بۆ سه‌ردانیكردنی ریاز، به‌ڵام له‌و بابه‌ته‌ش به شێوه‌یه‌كی كۆتا رێككه‌وتن نه‌كراوه بۆ دیاریكردنی كاتێكی دیاریكراو بۆ سه‌ردانه‌كه، بۆیه زانیارییه‌كان هه‌ر ئه‌وه‌نده‌ن بۆ باسكردن.


تۆی قوتابی ڕیزبەندیت بۆ کراوە؟ – گه‌شه‌پێدان\nدوو شه‌ممه, شوبات 24 2020\nڕاگەیاندراوێک لە وەزارەتی خوێندنی باڵاوە\nلیژنەی پەروەردە و وەزارەتی خوێندنی باڵا لەپەڕلەمانی کوردستان سەردانی وەزارەتی خوێندنی باڵاو توێژینەوەی زانستی کرد\nمامەڵەی وەرگرتنی قوتابیان بۆ ساڵی خوێندنی ٢٠١٩-٢٠٢٠ لە زانکۆ و پەیمانگاکان\nبڕوانامەی دەرچووانی وڵاتانی یەکێتی سۆڤیەتی پێشوو پەسەند دەکرێت\nبەراورد بە ساڵی رابردوو، بەشە پزیشکییەکان نمرەکانیان بەرز بووەتەوە\nماڵه‌وه/ هه‌مه‌ڕه‌نگ/تۆی قوتابی ڕیزبەندیت بۆ کراوە؟\nتۆی قوتابی ڕیزبەندیت بۆ کراوە؟\n3,246 Less than a minute\nهەندێک قوتابی پرسیاری ئەوە دەکەن بۆ ئێستا ڕیزبەندیمان بۆ ناکەن؟ یاخود دەڵێن هاوڕێکەم ڕیزبەندی بۆ کراوە١ماوەی هەفتەیەکە لەلایەن ژمارەیەک قوتابی پرسیاری ئەوەمان لێدەکەن بۆ ڕیزبەندیم بۆ ناکەن یان قوتابی هەیە دەڵێت ڕیزبەندیم بۆ کراوە!\nقوتابیانی بەڕێز، لەکاتیکدا دیارە نیە کام بەش و کۆلێژ دادەخرێت وە دیار نیە چ بەشێکی تر لە زانکۆ و پەیمانگاکان زیاد دەکرێت، ئێمە بۆ ئەو دەستپێشخەرییە بکەین؟گەر هاتوو من ریزبەندیم بۆ تۆی قوتابی کرد، پاشان لەو پەنجا هەڵبژاردنە پێنج بەشی داخرابێت و سێ یان چوار بەشی نوێکرابێتەوە کە تۆ خواستت لەسەری بێت، ئەوا جارێکی تر دەبێت ڕیزبەندی بکەیتەوە.\nقوتابی بەڕێز، بەڵێ دەکرێت بەشەکانت بۆ هەلبژێرین بە خواستی خۆت، بەلام دەستپێشخەریکردن بۆ ڕیزبەندی و ڕێکخستنی پێش کاراکردنی سیستەمی ئەلیکترۆنی زانکۆلاین کارێکی هەڵەیە.\nهەربۆیە دڵگران مەبە لەوەی کە ڕیزبەندیکردن و هەڵبژاردنەکانت ئامادە نین، یان هاوڕێکەت هەلبژاردنەکانی تەواو ئامادەیە و ڕیزبەندیکردووە، مەرج نیە ئەو ڕیزبەندی و هەڵبژاردنە وەک خۆی بمێنێتەوە، بە دڵنیایەوە گۆڕانکاری بەسەردا دیت.\nلەکۆتایدا دەپرسم تۆی قوتابی ڕیزبەندیت بۆ کراوە؟ بە چ پێوەرێک؟ هەر بۆیە دەڵێین پەلە مەکەن کۆشش و هەول و ماندوبونی ١٢ ساڵ خوێندنت بە ڕۆژێک دامەنێ، با ١٢ ڕۆژ سەرقاڵ بیت چ دەگۆڕێت؟ ئەم کارە پشتگوێ مەخەن و ئەم دەرفەتە تەنها جارێکە بۆیە دەبێت لە هەڵبژاردنی داهاتوت پەلە نەکەیت و ئاگاداریبیت.\nلەهەر جێیەک هەن سەردانی کەسانی پسپۆڕ و شارەزا بکەن، با لە کارەکانت پەلە نەکرێت و ڕیزبەندی و هەڵبژاردنەکانت جگە لە خواستی خۆت با پاڵفتەی هەڵبژێردراوی خۆت و کەسی پسپۆڕ و کەسانی زانستی بێت.\nبەهیوای سەرکەوتن بۆ سەرجەم قوتابیانی دوازدەیی ئامادەیی.\nدوورکەوتنەوە لە تۆڕی کۆمەڵایەتیەکان , ئاستی هۆڕمۆنی “کۆرتیزول” کەمدەکاتەوە.\nپرسیاریكی زۆر زۆر گرنگ!….بۆچی ئێستا و له‌م سه‌رده‌مه‌دا فڕۆكەو كەشتییەكان لە (سیگۆشەی بەڕمۆدا) ون نابن؟\nئایا خوێندنه‌وه له دیار ڕووناكی نزم زیانی هه‌یه ؟\nمه‌ترسیه‌كی تری كه‌م خه‌وی\nخانمان دەتوانن بەم خواردنانە بە گەنجی بمێننەوە


یەکگرتوویی شیعە و سوننە هەڕەشە و گەمارۆکانی دوژمن پووچەڵ دەکات - Mehr News Agency\n22 sermawezê 2018 - 15:09\nNews Code 23195\nبە ڕاپۆرتی ئاژانسی هەواڵی مێهر، ئەمڕۆ ژمارەیەک لە مامۆستایانی سوننە و کەسایەتییە بەرجەستەکانی کوردستان لەگەڵ ئایەتوڵڵا مەکارم شیرازی، یەکێک لە مەرجەعە باڵاکانی شیعەی ئێران دیداریان کرد.\nئایەتوڵڵا مەکارم لەم دیدارەدا وتی: زۆر خۆشحاڵم کە کەسایەتییە گەورەکانی کوردستان لەم کۆڕەدان. پێش سەرکەوتنی شۆڕشی ئیسلامی دۆست و برادەری زۆر باشم لە نێوان ئەهلی سوننەدا دۆزیەوە و هێشتا پەیوەندیم لەگەڵیان هەیە.\nئایەتوڵڵا مەکارم وتی: ئەم برا خوێن گەرمانە ، زۆر موخلیس و بێ گەردن. بیرەوەرییەکانی ئەو کاتەی لە مەهاباد بووم لە بیر ناکەم. من بۆ باشووری ئێرانیش دوور خرامەوە بەڵام بیرەوەری کوردستان هەر لەبیرم ناچێتەوە.\nئەو سەبارەت بە هەفتەی وەحدەت " یەکگرتوویی" ڕایگەیاند: هەفتەی یەکگرتوویی دەستپێشخەرییەکی زۆر باش بوو کە بووەتە هۆی نزیک بوونی جەماوەری شیعە و سوننە لەگەڵ یەکتر؛ قیرسیچمەکان نایانەوێت ئەم جەژنە قبووڵ بکەن.\nڕاشیگەیاند: پێش شۆڕش پەیوەندی نێوان شیعە و سوننە زۆر کەم بوو و ناوی ئیسلام لە ناوچەکە زۆر برەوی نەبوو، بەڵام سپاس بۆ خوا ئەمڕۆ شیعە و سوننە لە وڵاتی ئێمە بە باشی پێکەوە دەژین و لەم ڕێگایەدا باشترین ڕێبازیان هەڵبژاردووە.\nوتیشی: خاڵە هاوبەشەکانی ئیمە زیاتر لە هەموو شتێک دەبێ لەبەرچاو بگیردرێت و ناکۆکییەکان شیاوی باس لێکردن نین.\nجەختیشی کرد کە دەبێ ڕێز لە پیرۆزییەکانی یەکتر بگرین و بڕواکانمان لە خۆمان بپرسین نەک لە دوژمنان. ئەگەر دەتانەوێت بزانن شیعە چ دەڵێت دەبێ لە شیعە بپرسن و شیعەش دەبێ بیرو بڕوای سوننەکان لەوان بپرسێت.\nئەم مەرجەعە زیادی کرد: بە داخەوە لە کتێبەکانی زانایانی سوننەی عێراقدا نووسراوە؛ شیعە پاش نوێژ سێ جار دەڵێت، خان الامین واتا جبرەئیلی ئەمین خەیانەتی کرد و وەحی لە بری حەزرەتی عەلی بۆ پێغەمبەر بردووە کە ئەمە درۆیەکی زۆر گەورەیە.\nئایەتوڵڵا مەکارم شیرازی وتی: ئەوەی کە ئێوە شۆرای فەتواتان هەیە. زۆر باشە و پەیوەندی ڕاستەوخۆی ئێوە لەگەڵ مامۆستایانی شیعە دەبێتە هۆی ئەوەی کە بەر بە ناکۆکیەکان بگیردرێت. دوژمن دەیەوێت بە دووبەرەکی نانەوە ئاسان تر حکوومەت بکات.


NNSROJ: سەدان چالاکی ژنان، مەدەنی، سیاسی و تاکی ئاسایی بە بڵاو کردنەوەی نامەیەک، ناڕەزایەتی خۆیان سەبارەت بە وتەکانی "چنار سەعد" دەربارەی ژنانی ئێزدی هێنایە زمان.\nلە بەشێکی ئەم نامەیەدا بە ئاماژەدان بە خۆڕاگری ژنانی ئێزدی هاتووە "سیاسییەک لە جێگای گەرمی خۆی لە سەر کورسی دەسەڵات بۆ خۆدزینەوە لە بەرپرسیارێتی حیزبەکەی لە رۆژە رەشەکانی ئێزدییەکان دێت و باسی قازانجی ئێزدییەکان لە هێرشی داعش دەکات. باسی ناساندنیان دەکات کە گوایە پێش داعش نەناسراو بوون. باسی قازانجی نادیا مورادێک دەکات کە هێشتا ژانی کووشتنی بنەماڵەی کابووسی هەر شەویە، کە هێشتا ئازاری دەستدرێژی هێزی جەهڵ رۆحی دەهەژێنێت. سیاسیەکی ژن لە سێبەری دەسەڵاتی نێرینەی هەرێمی کوردستان و باروودۆخی ناڵەباری ژنان و ئاماری کارەساتباری کوشتن لەسەر شەرەف لە هەرێمی کوردستان دەڵێت پێش هێرشی داعش کۆمەڵگای ئێزدی بە هۆی خۆشەویستی ژنانیان دەکوشت".\nئەم نامەیە روو لە چنار سەعد ئەندامی ئەنجوومەنی سەركردایەتی پارتی دیموكراتی كوردستانی عراق دەپرسن " ئێستا کە تراژدی ژنانی ئێزدی لە وێستگەیەکی جینۆساید راوەستاوە ئێمە لە چنار سەعد دەپرسین ئایا قازانجی ژنانی ئێزدی لە کۆمەڵکووژی بە کۆمەڵی باوک و برا و هاوژین و رۆڵەکانیان بوو؟ ئایا قازانجیان لە مەینەتی ئاوارەیی بوو؟".\nلە کۆتایی ئەم نامەیەدا ئەم چالاکانە وێڕای سەرکۆنە کردنی هەڵوێستەکەی چنار سەعد پشتیوانی خۆیان بۆ ژنانی ئێزدی دووبارە دەکەنەوە و دەڵێن "خۆکوشتنی کەسایەتی" هونەری هەر کەسێک نییە هونەری کەسانێکە لە بەرژەوەندی کورسی و گیرفان ، ویژدان ئاورێکیان لێ ناداتەوە. ئازاری وتەکانی چنار سەعد بەسەر ژانی شەنگاڵ ئەوەندە قووڵە کە بە هیچ پاساو و لێبووردنێکیش قەرەبوو نابێتەوە".\nشایانی باسە چنار سەعد لە وتووێژێکدا لەگەڵ بەشی ئینگلیسی تۆڕی میدیایی رووداو هێرشێ گرووپی دەوڵەتی ئیسلامی بۆ سەر شەنگالی وەک هەلێک بۆ ژنانی ئێزدی پێناسە کردبوو و رایگەیاندبوو " پێشتر ژنانی ئێزدی زۆر بێبەهرە بوون و بە سەختی دەیانتوانی ڕۆڵێکی کۆمەڵگایی بگێڕن، پاش ئەوەی کە چەکدارکانی داعش هاوسەر و باوک و برایانی ژنانی ئیزدیان کوشت، ئێستا ژنانی ئێزدی ناچارن کە بۆخۆیان ئاگاداری خۆیان بن".\nدوابەدوای بڵاو بوونەوەی لێدوانەکەی وەزیری پێشووی شەهیدان و ئەنفال کراوان "ڤیان دەخیل" ئەندامی ئێزدی پەرلەمانی عراق بە توندی وڵامی قسەکانی چنار سەعدی دایەوە.\nڤیان دەخیل رایگەیاند " ئەگەر داعش جیهانی بە ئێمە ناساندبێت، ئەوا ئەمەش بەسەر تۆدا جێ بەجێدەبێت، دەتوانی پێمان بڵێی ئەگەر تیرۆریستان نەبوایە کە ١ ی شوبات سەعد عەبدوڵا و کۆمەڵێک لەسەرکردەکانی کوردیان شەهید نەکرد، ئەوا کەس چنار سەعدیان نەدەناسی".\nدەقی نامەکە و ناوی ئەو کەسانەی کە واژۆیان کردووە:\nنامەی نارزایەتی ۸۵۰ چاڵاکی ژنان، مەدەنی، سیاسی و تاکی ئاسایی دژی وتەکانی چنار سەعد و پشتیوانی لە خەباتی سەختی ژنانی ئێزدی:\n٦۹۰ رۆژ لە ۳ی ئابی ۲۰۱٤ تێدەپەرێت کە بێ تەقە شنگاڵ و دەڤەری رادەستی داعش کرا. ژن و پیاو، منداڵ و پیر، تەنیا و تەنیا بە تاوانی ئێزدی بوون بەر رقی داعش کەوتبوون. لەو رۆژە ڕەشانەدا جۆگەی خوێن بوو بە کۆڵانەکانی شار و گووندی ئێزدییەکان دەرۆیشت. ژن و منداڵ بوو بۆ کۆیڵایەتی بەریز دەکران. کۆرپە و دایک بوون ئەشکەنجە دەدران. خۆشەویست بوون کە دائەبران. پیر و منداڵ بوون بە لێوی تینوو و هەنگاوی ماندوو، جەستەی بێ هێزیان رائەکێشا. بازاری فرۆشتن و دەستدرێژی کیژۆڵە بوو بە رێک ئەخرا...\nخۆتان مەخڵەتێنن مێژوو چەواشە ناکرێت، "گیرفانی پر " و "چەکی قورس "بەشی ئێزدییەکان نەبوو، هاوبەشی ئێوە نەبوون نە لە گیرفان نە لە قورسی ئازاری شان. تەنانەت لە راپورتەکەی لێژنەی مافی نەتەوە یەکگرتووەکان کە ئێوەی زیز کردووە هاوسەنگەری یەک نەبوون، ئێوە لەم دێوی تاوانەکان و ئەوان لەو دێوی ئازارەکان بوون.\n" خۆکوشتنی کەسایەتی" هونەری هەر کەسێک نییە هونەری کەسانێکە لە بەرژەوەندی کورسی و گیرفان ، ویژدان ئاورێکیان لێ ناداتەوە. ئازاری وتەکانی چنار سەعد بەسەر ژانی شەنگاڵ ئەوەندە قووڵە کە بە هیچ پاساو و لێبووردنێکیش قەرەبوو نابێتەوە.\nچنار سەعد لە روونکردنەوەیەک کە ٦/۲۱ بلاوی کردەوە دەلێت:" بڵاوبوونەوەی ئەو بابەتە بۆتە مایەی دڵگرانی بەشێک لە خوشک و برا ئیزدیەکانم" پرسیار لێرەدایە وتووێژی چنارسەعد لە ٦/۹ لە رووداوی ئینگلیزی بڵاو بووە تا ٦/۲۰ کە نارزایەتێکی بەرفراوان دەسی پێکرد چنار سەعد بۆ روونکردنەوەی نەداوە یان لە رووداو و رۆژنامەنووس داوای نەکردووە دەقی تەواوی وتووێژەکە بڵاو کاتەوە؟ پرەنسیپێکی رۆژنامەوانی باوە کە پێش یان دوای بڵاوبوون نۆسخەیەک لە دەقی بڵاوکراو دەهنێرن بۆ ئەو کەسە وتووێژی لەگەڵ کراوە، ئایا چنار سەعد ئەو کات تێبینی لەسەر نەبوو کە ئێستا خۆی لێ بەرپرس نازانێت؟\nچنار سەعد لە روونکردنەوەکەی لەسەر دەستەواژەی " کۆمەڵگای داخراو " بۆ ئێزدییەکان ئاماژە بە چەن پێوەر دەکات بۆ بوون بە کۆمەڵگای داخراو. ئایا چنار سەعد داخراوی کۆمەڵگاکان بە یەک پێوەر دەبینێت؟ ئەگەر زەواج لەسەر بنەمای خزمایەتی پێوەرێک بۆ داخراوی کومەڵگایە، وابێت بنەماڵەی بارزانی لە ئێزدییەکان داخراوەترن.\nچنار سەعد بە نوێنەری ئەم عەقلیەتی دەسەڵاتە رۆڵ دەبینێت. سەرەتا بە شێوازی ئوریانتالیستی کە بەهێزکردنی تێنوارینی ناوەند بە دەورووبەری دەسەڵاتی تۆتالیترەکانە، بە کۆمەڵگای ئێزدی سووکایەتی دەکات و بە کۆمەڵگایەکی داخراویان ناودەبات ، بێ ئەوەی ئاورێک لە باروودۆخی کارەساتباری ژنانی هەرێم بداتەوە. تاڵی لەوەدایە لە ژنانی ئێزدی دەخوازێت ئەم کارەساتە بە هەنگاوێکی باش بزانن، بێ ئەوەی ئاورێک لە ژیانی تاڵی دوای کۆیلایەتی داعش بداتەوە .لە ژنانی ئێزدی دەیهەوی بەختەوەر بن کە دوای کۆیلایەتی داعش کوشتن لەسەر شەرەف نەسیبیان نەبووە،دەبێ دەسخۆشکەری پیاوان و حکوومەت بن کە رێگە خۆشکەری ئەم گۆرانە مەزنە بوون.\nکۆمەڵگای کوردستان بە هەر ئایینێکەوە کۆمەڵگایەکی نێرینەیە کە بە درێژایی مێژووی ژنان چەوسێندراون و پەراوێزخراون. ژنانی کوردی ئێزدی وەک ژنانی کوردی موسڵمان و ...ژانی ژنیان هەیە. پیاوانی کۆمەڵگای ئێزدی وەک کوردستان بە گشتی عەقلیەتی نێرینە بەسەریان زاڵ بووە، نەریتێکی نەنووسراو بووە کە دوای دەستدرێژی قوربانی تاوانی داوە، دەبێ هەنگاو بنرێت ئەم عەقلیەتە لە کوردستان نەمێنێت کە ژنان قوربانی هەر کارەساتێک بن، ژنانی ئێزدی زیاتر لە هەمو کاتێک و لە هەموو کوردێک برینیان هەیە تکایە ئەگەر ناتوانین مەرهەمێ بووین بۆ سارێژ کردنی برینەکانیان، با نەبین بە زامێکی تازە و برینەکانیان بوکلێنینەوە.


سێهەمین کۆنفڕانسی یەکێتی لاوانی دیموکراتی ڕۆژهەڵاتی کوردستان لە و\nناوەندی هەواڵ- نۆروێژ: به‌ڕێوه‌چوونی کۆنفرانسی ژمارە ٣ و کۆبوونەوەی گشتی ساڵانەی ژمارە ١١ ی یه‌کیه‌تی لاوانی دێموکڕاتی ڕۆژهه‌ڵاتی کوردستان له وڵاتی نۆروێژ\nڕۆژی یه‌کشه‌ممه ڕێکه‌وتی ١٠-٢-٢٠١٣ی زایینی کۆنفرانسی ژمارە ٣ وکۆبوونەوەی ساڵانەی ژمارە١١ ی یه‌کیه‌تی لاوانی دێموکڕاتی ڕۆژهه‌ڵاتی کوردستان له وڵاتی نۆروێژ، بە ئامادە بوونی کۆمەڵێکی بەرچاو لە لاوان و به به‌شداری نوێنه‌ری کۆمیته‌ی حیزبی دێموکراتی کوردستان له وڵاتە و نوێنه‌رایه‌تی یه‌کیه‌تی ژنانی دێموکڕاتی کوردستان، کۆمەڵەی کولتووری کوردی لە ڕۆمەریکە، نوێنه‌ری یه‌کیه‌تی لاوانی دێموکڕاتی ڕۆژهه‌ڵاتی کوردستان له ئوروپا و نوێنەری یەکیەتی لاوانی دێموکڕاتی کوردستانی ئێران به‌ڕێوه‌چوو.\nکاتژمێر ٢ی پاش نیوه‌ڕۆ بەڕێز کاک سالار عەبدیپوور بەڕێوەبەری کۆنفرانس بەخێرهاتنی بەشداربووانی کۆنفرانسی کرد. دواتر به سروودی نه‌ته‌وایه‌تی ئه‌ی ڕه‌قیب و یه‌ک خوله‌ک وه‌ستان بۆ گیانی پاکی شه‌هیدان کۆنفرانسی سێهەم ده‌ستی به کاره‌کانی خۆی کرد. پاشان به‌ڕێز سەیران مەعروفی، به‌رپرسی پێشووی یه‌کیه‌تی لاوان له وڵاتی نۆروێژ، به‌خێرهاتنی هه‌موو به‌شداربووانی کرد و سوپاسی ئاماده‌بوونی میوانان و نوێنه‌رانی حیزب و ڕێکخراوه‌کانی کرد. به‌ڕێز سەیران مەعروفی پەیامی یەکیەتی لاوانی لە وڵاتی نۆروێژ بۆ بەشدار بووان خوێندەوە و بە ڕەسمی کۆنفرانسەکەی کردەوە. خاتوو سەیران وێڕای دەربڕینی خۆشحاڵی خۆی و ئاواتی سەرکەوتن بۆ کۆنفرانسکەکە، ئاماژەی بە ئەرکی لاوان لە بواری نەتەوایەتییدا و نەقشی لاوان لە خەباتی مەدەنی و جێگە و پێگەیان لە شۆرشە کانی کورد دا کرد و بە گشتی باسی لە سەر راپەرینەکانی بەشێک لە وڵاتانی ئەفریقا و ڕۆژھەلاتی نێوەڕاست کرد وە رۆڵی لاوانی لەو ڕاپەرینە جەماوەرییانە دا بە بەرز و گرنگ نرخاند.\nدوابەدوای پەیامی یەکیەتی لاوان لە وڵاتی نۆروێژ،. په‌یامی ده‌سته‌ی به‌ڕێوه‌به‌ری گشتی ده‌ره‌وه‌ی یه‌کیه‌تی لاوانی دێموکڕاتی ڕۆژهه‌ڵاتی کوردستان له لایه‌ن به‌ڕێز کاک یاسین حاجی زادەوە پێشکه‌ش کرا. به‌ڕێز حوسەین حاجی ئەحمەدی په‌یامی کومیته‌ی نۆروێژی حیزبی دێموکڕاتی کوردستانی خوێنده‌وه و پاشان په‌یامی یه‌کیه‌تی ژنانی دێموکڕاتی کوردستان له وڵاتی نۆروێژ له لایه‌ن به‌ڕێز مەحبووبە ڕەحیم یەوە پێشکه‌ش کر. بە دوای ئەو دا بەڕێز تاھیر ئیسماعیل پوور په‌یامی یەکیەتی لاوانی دێموکڕاتی کوردستانی ئێرانی پێشکەش کرد.\nپەیامی کۆمەڵەی کولتووری کوردی لە ڕۆمەریکە لە لایەن بەڕێز ئەبووبەکر قەدیکورد پێشکەش کرا، کە بەرێزیان لە پەیامەکەی دا بە تیشک خستنە سەر ئەرکی لاوان بوو پاراستنی فەرھەنگ و زمانی کوردی و پەرە پپێدان بە کولتوری نەتەوەکەمان و لە بیر نەکردنی بە ئەرکێکی نیشتمانی زانی و ڕۆڵی لاوان و یەکیەتی لاوانی دێموکراتی ڕۆژھەڵاتی کوردستانی لە وڵاتی نۆروێژ لەو بوارە دا بەرز نرخاند.\nپاشان کاک ئۆمید محەمەدزادە پەیامی لاوان لە باشوری نۆروێژی خوێندەوە.\nجێی ئاماژه پێکردنه که کومیتەی پێشووی یەکیەتی لاوانی دێموکڕاتی ڕۆژهەڵاتی کورستان لە نۆروێژ سوپاسنامەی پێشکەش بەو مامۆستایانە کرد کە خۆبەخشانە وانەی کوردی بە ئەندامانی یەکیەتی لاوان دەڵێنەوە کە بریتی بوون لە بەڕێزان هاشمی ڕۆستەمی، ڕامان مەعروفی، محەممەد ئەحمەدی، بێری محەممەد پوور و تاهیر بەهرامیوەند. سمایل زارعی وبەرێز کاک حسەین حاجی ئەحمەدی پاشان سوپاسنامە پێشکەش بە شۆڕش ئوستادی ئەندامی دەستەی دامەزرێنەری یەکیەتی لاوان لە وڵاتی نۆروێژ کرا.\nدوای ١٠ خوله‌ک پشوو بۆ مەشرووعیەتی کۆنفرانس دەنگی زۆرینەی ئەندامان وەرگیراو و پاشان سێ ئەندام هەڵبژێردران کە پرۆتۆکۆڵی کۆتایی کۆنفرانسی ٣ بنوسن و ئیمزای بکەن. هەروەها کۆمه‌ڵێک پێشنیار بۆ ناوی کۆنفرانسی ٣ وه‌رگیران، که ناوی "بەرەو هاودەنگی" به زۆرینه‌ی ده‌نگ وه‌ک ناوی کۆنفرانس په‌سه‌ند کرا.\nدواتر به‌ڕێز سەیران مەعروفی، به‌رپرسی پێشووی یه‌کیه‌تی لاوان له نۆروێژ و هێژا ڕۆستەمی، ڕاپۆرتی کار چالاکی ده‌سته‌ی به‌ڕێوه‌به‌ری له ماوه‌ی نێوان کۆنفرانسی ٢ تا ٣ یان پێشکه‌ش به به‌شداربووان کرد و پڕۆژە و پلانی پێشنیار کراو بۆ ساڵی ٢٠١٣ هەر لە لایەن ئەو بەڕێزانەوە پێشکەش کرا. پاشان بەڕێز مامۆستا محەممەد ئەحمەدی ژمێریاری یەکیەتی لاوان لە نۆروێژ بە هاوکاری کاک شۆڕش ئوستادی ڕاپۆرتی ماڵی ساڵی ٢٠١١ و ٢٠١٢ ی بۆ بەشداربووان خوێندەوە و بە وردی داهات و دەرکەوتی بەشی ماڵی بۆ بەشدار بووان شی کردەوە. بودجەی پێشنیار کراو بۆ ٢٠١٣ لە لایەن بەرێزان کاک شۆڕش ئوستادی و پرشەنگ خوونوری پێشکەش کرا.\nبه‌شێکی تری کاری کۆنفرانسی ٣ ته‌رخان کرابوو بۆ وه‌رگرتنی ڕه‌خنه له‌سه‌ر کاروباری ده‌سته‌ی به‌ڕێوه‌به‌ری پێشوو و ڕاپۆرتی کار و چالاکی و ڕاپۆرتی به‌شی ماڵی، که تییایدا ئه‌ندامانی به‌شداری کۆنفرانس به شێوه‌یه‌کی چالاکانه ڕه‌خنه‌کانیان ئاڕاسته‌ی ده‌سته‌ی به‌ڕێوه‌به‌ری پێشووی یه‌کیه‌تی لاوانی دێموکڕاتی ڕۆژهه‌ڵاتی کوردستان له وڵاتی نۆروێژ کرد، و ئه‌ندامانی ده‌سته‌ی به‌ڕێوه‌به‌ری پێشووی یه‌کیه‌تی لاوان له نۆروێژ به‌و په‌ڕی دڵ فره‌وانیه‌وه ڕه‌خنه‌کانیان وه‌رگرت و به وردی وه‌ڵامی هه‌موو گلەیی و گازندەکانیان دایه‌وه. ڕاپۆرتی کار وچالاکی و به‌شی ماڵی یه‌کیه‌تی لاوانی دێموکڕاتی رۆژهه‌ڵاتی ڕۆژهه‌ڵاتی کوردستان له وڵاتی نۆروێژ به زۆرینه‌ی ده‌نگی ئه‌ندامانی کۆنفرانس په‌سه‌ند کرا.\nبه‌ڕێز شۆڕش ئوستادی باسێکی له‌سه‌ر پێڕەوپرۆگرامی تایبه‌ت به یه‌کیه‌تی لاوان له نۆروێژ پێشکه‌ش کرد و پشنیاری گۆڕانی ناوی یەکیەتی لاوانی دێموکڕاتی ڕۆژهەڵاتی کوردستان له پێڕەو و پرۆگرامدا خسته به‌ر ده‌نگی ئه‌ندامانی کۆنفرانس کە به زۆرینه‌ی ده‌نگ ناوی یەکیەتی لاوانی دێموکڕاتی ڕۆژهەڵاتی کوردستان بە زمانی نۆرێژی بە وەردە گۆڕانکاریەکەوە په‌سه‌ند کرا.\nبه‌شی کۆتایی کاری ڕه‌سمی کۆنفرانسی ٣ی گشتی یه‌کیه‌تی لاوانی دێموکڕاتی ڕۆژهه‌ڵاتی کوردستان له وڵاتی نۆروێژ ته‌رخان کرابوو بۆ هه‌ڵبژاردن. کە ھەڵبژاردنەکە لە کەشو ھەوایەکی تەواو دێموکڕاتیک و ئازاددا بەرێوە چوو و ئه‌و به‌ڕێزانه وه‌ک ئه‌ندامانی ده‌سته‌ی به‌ڕێوه‌به‌ری هه‌ڵبژێردران:\n١. هێژا ڕۆستەمی\n٢. شوانه مستەفایی\n٣. ئارێز موعەممەد پوور\n٤. پەریسا خونوری\n٥. نیاز هەمزەزادە\nئه‌م به‌ڕێزانه‌ش وه‌ک جێگری ده‌سته‌ی به‌ڕێوه‌به‌ری گشتی هه‌ڵبژێردران:\n١. بەهمەن ئەحمەدپوور\n٢. پڕشەنگ خونوری\nله کۆبوونه‌وه‌یه‌کی کورتی ده‌سته‌ی به‌ڕێوه‌به‌ری تازه داهێژا ڕۆسته‌می وه‌ک به‌رپرسی گشتی یه‌کیه‌تی لاوان له وڵاتی نۆروێژ هه‌ڵبژێردرا.\nپاش چەندین کاتژمێر کاری بەردەوام، سەرەئەنجام کۆنفڕانسی سێهەمی گشتی یه‌کیه‌تی لاوانی دێموکڕاتی ڕۆژهه‌ڵاتی کوردستان له وڵاتی نۆروێژ بە سەرکەوتوویی کۆتایی پێ هات.\nده‌سته‌ی به‌ڕێوه‌به‌ری گشتی یه‌کیه‌تی لاوانی دێموکڕاتی رۆژهه‌ڵاتی کوردستان - نۆروێژ\nبۆ بینینی وێنەکان بە قەبارەی گەورە کرتە لە سەر ئالبومەکە بکە\nبگه‌رێوه|ئەم بابەتە 1425 جار بینراوە| بینێره| چاپ


◄ Résultat: Found 422, page 1 of 43 Items per page: 🗐 1 🗐 5 🗐 10 🗐 25 🗐 50 🗐 100\n📅 Ajouté le Aug 11 2017 11:28PM\n👁 Cet article a été lu fois 3,291\nدانیشتووی گوندی خانی ڕۆستەم ئاغای هەردەی زەنگەنە ب [ Plus... 👁] ✖ ✖ ✖ 0 4 ✔ 70% ✍ S.E. 11-8-2017 23:28:23\n📅 Ajouté le Nov 4 2018 7:18PM\n👁 Cet article a été lu fois 1,961\nساڵی 1960 لە گەڕەکی مەڵکەندی شاری سلێمانی لەدایکبو [ Plus... 👁] ✖ ✖ 0 2 ✔ 99% ✍ S.E. 4-11-2018 19:18:36\n📅 Ajouté le Jun 26 2012 10:38AM\n👁 Cet article a été lu fois 7,345\nخەڵکی گوندی عەسکەر، تەمەن 25 ساڵ [ Plus... 👁] ✖ ✖ ✖ 0 0 ✔ 66% ✍ H.B. 26-6-2012 10:38:09\n📅 Ajouté le Aug 13 2017 9:15PM\n👁 Cet article a été lu fois 4,895\nخەڵکی گوندی بۆگدی گەرمیان بووە، لە 05-05-1988 ئەنف [ Plus... 👁] ✖ ✖ 0 4 ✔ 80% ✍ S.E. 13-8-2017 21:15:01\n📅 Ajouté le Oct 14 2016 9:18PM\n👁 Cet article a été lu fois 2,076\nساڵی 1985 لەدایکبووە. [ Plus... 👁] ✖ ✖ ✖ 0 0 ✔ 66% ✍ H.B. 14-10-2016 21:18:19\n👁 Cet article a été lu fois 4,616\nخەڵکی گوندی عەسکەر، تەمەن 13 ساڵ [ Plus... 👁] ✖ ✖ ✖ 0 0 ✔ 66% ✍ H.B. 26-6-2012 10:38:10\n👁 Cet article a été lu fois 3,911\nخەڵکی گوندی عەسکەر، تەمەن 32 ساڵ [ Plus... 👁] ✖ ✖ ✖ 0 0 ✔ 66% ✍ H.B. 26-6-2012 10:38:11\n👁 Cet article a été lu fois 3,795\nخەڵکی گوندی عەسکەر، تەمەن 20 ساڵ [ Plus... 👁] ✖ ✖ ✖ 0 0 ✔ 66% ✍ H.B. 26-6-2012 10:38:09\n👁 Cet article a été lu fois 3,753\n💚 ئاوات لەتیف عەبدوڵڵا Martyrs (Al-Anfal)\n👁 Cet article a été lu fois 2,617\nخەڵکی گوندی عەسکەر، تەمەن 12 ساڵ [ Plus... 👁] ✖ ✖ ✖ 0 0 ✔ 66% ✍ H.B. 26-6-2012 10:38:10\n📊 Statistiques Articles 377,787


سەرکوتکردنی "گۆڕەپانی حەبوبی" لەنێوان بەرنگاربوونەوەی کازمی و ھەڕەشەکردن لە سەدر\nبەپێی راپۆرتەکان، چەکدارانی سەربە رەوتی سەدر بەرپرسن لە ھێرشکردنە سەر خۆپیشاندەران و سووتاندنی ژمارەیەک چادری خۆپیشاندەران لە گۆڕەپانی حەبوبی کە بەھۆیەوە ژمارەیەک خۆپیشاندەر کوژراون و برینداربوون.\nZana Natık Kerem | 30.11.2020\nوێرای ئەوەی رۆژی ھەینی رابردوو لە خۆپیشاندانەکانی شاری ناسرییە سەنتەری پارێزگای زیقار باشووری عێراق، پێنج خۆپیشاندەر کوژران و ٨٥ی دیکەیش برینداربوون، بەڵام خۆپیشاندەران سوورن لەسەر ئەوەی کە درێژە بە خۆپیشاندانەکانیان بدەن کە ماوەی زیاتر لە یەک ساڵە چادریان لە گۆڕەپانی حەبوبی ناوەڕاستی شارەکە داناوە.\nرۆژی ھەینی رابردوو لە میانی خۆپیشاندانەکانی شاری ناسرییە سەنتەری پارێزگای زیقار باشووری عێراق، پێکدادان لەنێوان لایەنگرانی رەوتی سەدر و خۆپیشاندەران لە گۆڕەپانی حەبوبی روویدا و بەپێی دوایین ئامار، پێنج کەس کوژراون و ٨٥ی دیکەیش برینداربوون کە پێنجیان کارمەندی ئەمنیین.\nپێکدادانەکانی نێوان لایەنگرانی سەدر و خۆپیشاندەران دوای ئەوە روویدا کە خۆپیشاندەرانی شاری ناسرییە رێگەیان بە دەیان چەکداری سەربە رەوتی سەدر نەدا بچنە ناو گۆڕەپانی حەبوبی.\nدوای ئەو رووداوە سەرۆکوەزیرانی عێراق، مستەفا کازمی زنجیرەیەک رێوشوێنی بە ئامانجی کۆنترۆڵکردنی رەوشەکە گرتەبەر.\nلە چوارچێوەی رێوشوێنەکاندا، فەرماندەی پۆلیسی زیقار، حازم وائیلی لە پۆستەکەی دوورخرایەوە و لە شوێنی ئەو لیوا عەودە سالم عەبود وەک فەرماندەی نوێی پۆلیسی پارێزگای زیقار دەست نیشان کرا و ھەڵگرتنی چەکی بێ مۆڵەت لە شاری ناسرییە قەدەغەکرا، هەروەها لیژنەیەکیش پێکھێنرا لەسەر ئاستی باڵا لەژێر ناوی (تیمی قەیرانەکانی لەناکاو) بەسەرۆکایەتی راوێژکاری ئاسایشی نیشتمانیی، قاسم ئەعرەجی بە ئامانجی بەڕێوەبردنی پرسی کارگێڕی، دارایی و ئەمنی شاری ناسرییە.\nھەروەرھا لە چوارچێوەی رێوشوێنەکانی مستەفا کازمی-دا، دوێنێ سێشەممە ھێزەکانی لیوای ٣٧ی سوپا و لیوای کۆماندۆی سەربە پۆلیسی فیدراڵ بە ئامانجی سەپاندنی یاسا، پاراستنی ھاووڵاتییان و سامانی گشتیی و تایبەت رەوانەی شاری ناسرییە کران.\nبەڵام ئەوەی زیاتر لە خۆپیشاندانەکانی ناسرییە بەدی کراوە ئەوەیە کە خۆپیشاندەران داوا دەکەن مستەفا کازمی کە لە حەوتی ئایاری رابردووەوە ھاتووەتە سەر دەسەڵات، دەستلەکاربکشێنێتەوە.\nھاوکات نێردەی نەتەوە یەکگرتووەکان لە عێراق (یۆنامی) و ژمارەیەک باڵیۆزی وڵاتانی بیانی لە عێراق وێرای ئیدانەکردنی توندوتیژییەکانی شاری ناسرییە، ھەروەھا داوایان لە حکوومەتی عێراق کرد کە خۆپیشاندەران بپارێزێت و ئەو کەسانەیش کە بەرپرسن لە کوشتنی خۆپیشاندەران سزا بدات.\nلەسەر بانگەوازی سەرکردەی رەوتی سەدر، موقتەدا سەدر، رۆژی ھەینی رابردوو دەیان ھەزار کەس لە لایەنگرانی رەوتی سەدر لە گۆڕەپانی تەحریر ناوەڕاستی بەغدا و ژمارەیەک شاری ناوەڕاست و باشووری عێراق گردبوونەوەیان ئەنجامدا بۆ ئەوەی پاڵپشتی خۆیان بۆ رەوتی سەدر لە ھەڵبژاردنی پێشوەختە کە بڕیارە لە شەشی حوەزیرانی ساڵی داھاتوودا ئەنجام بدرێت، دووپات بکەنەوە.\nھاوکات چاودێران وای بۆ دەچن کە بانگەوازەکەی رۆژی ھەینی رابردووی موقتەدا سەدر بۆ ئەنجامدانی خۆپیشاندان، سەرەتایەکی پێشوەختە بۆ دەستپێکردنی بانگەشەی ھەڵبژاردن تا سەرۆکایەتی حکوومەتی داھاتوو بەدەست بھێنێت.\nئەگەر چی سەرکردەی رەوتی سەدر، موقتەدا سەدر پاڵپشتی خۆی بۆ خۆپیشاندانەکانی تشرینی یەکەمی ٢٠١٩ دووپاتکردبوویەوە، بەڵام لە ماوەکانی رابردوودا لەو ھەڵوێستەی پاشگەزبوویەوە.\nخۆپیشاندەران ھەڵوێستی موقتەدا سەدر بەرامبەر بە خۆپیشاندانەکان رەت دەکەنەوە و ئاماژە بەوەدەکەن کە رەوتی سەدر، بەشێکی سەرەکی و کارایە لە پرۆسەی سیاسی عێراق و نوێنەری لە ئەنجوومەنی نوێنەران ھەیە.\nھاوکات چالاکوانانی خۆپیشاندانەکان، گرووپەکانی "کڵاو شینەکان"ی سەربە رەوتی سەدر بە ھێرشکردنە سەر خۆپیشاندەران و سەرکەوتکردنی خۆپیشاندانەکان لە بەغدا و شارەکانی دیکەی ناوەڕاست و باشووری عێراق تۆمەتباریان دەکەن.\nفراکسیۆنی سائیرون لە ئەنجوومەنی نوێنەرانی عێراق ئاماژە بەوە دەکات کە رەوتی سەدر سوورە لەسەر ئەوەی ئەمجارە بەھێزتر بەشداری لە ھەڵبژاردنی داھاتوودا بکات بۆ ئەوەی زۆرینە لە ئەنجوومەنی نوێنەران بەدەست بھێنێت بۆ ئەوەی بتوانێت سەرۆکایەتی حکوومەت بۆ چوار ساڵی داھاتوو بەڕێوەببات.\nفراکسیۆنی سائیرون لە ئەنجوومەنی نوێنەرانی عێراق کە لەلایەن سەرکردەی رەوتی سەدر، موقتەدا سەدر پشتیوانی دەکرێت، ھەژموونی لەناو ئەنجوومەنی نوێنەران دیارە و سیاسەت و گوتارێکی "نشتمانی" ھەیە کە داوای دەرکردنی ھێز بیانییەکان دەکات لە عێراق.\nموقتەدا سەدر لە ماوەکانی رابردوودا، بۆ چەند جارێک وازھێنانی لە کاری سیاسی راگەیاندبوو، بەڵام ئەوەی نەشاردووەتەوە کە خواستی ھەیە ببێت بە سەرۆکوەزیرانی داھاتووی عێراق.\nرۆژی ھەینی رابردوو، رەوتی سەدر رایگەیاندبوو کە ھەوڵدەدات لە ھەڵبژاردنی داھاتوودا، سەدرییەکان ببن بە زۆرینەی ئەنجوومەنی نوێنەران بۆ ئەوەی بەرگریی لە مافی عێراقییەکان بکەن و چاکسازیش ئەنجام بدەن تا شکۆ، سەربەخۆیی و سەروەریی بۆ عێراق بگەڕێتەوە.\nتەنها رۆژێک دوای رووداوەکەی شاری ناسرییە سەرکردەی رەوتی سەدر، موقتەدا سەدر داوای لە خۆپیشاندەرانی شاری ناسرییە کردبوو کە کۆتایی بە خۆپیشاندنەکانیان بھێنن و بگەڕێنەوە ماڵەکانیان.\nزیادبوونی گرژییەکان لەنێوان خۆپیشاندەرانی دژبە سیاسەتەکانی حکوومەتەکەی مستەفا کازمی لە لایەک و لایەنگرانی سەدر لە لایەکی دیکەوە، مستەفا کازمی لە ھەوڵەکانی بۆ لاوازکردنی گرووپە چەکدارە شیعەکانی سەربە ئێران، خستووەتە بەردەم بەرەنگاری نوێوە.\nئەمەیش لە کاتێکدایە سەرۆکوەزیرانی عێراق، مستەفا کازمی بەدەست کۆمەڵێک بەرەنگارییەوە دەناڵێنێت لەوانە؛ ئەگەری پەرەسەندنی زیاتری گرژییەکانی نێوان خۆپیشاندەران و لایەنگرانی رەوتی سەدر و دوور نییە کە ئەو رووبەڕووبوونەوە پاڵ بە ھێزە ئەمنییەکانەوە بنێت دەستوەردان بۆ کۆنترۆڵکردنی رەوشەکە بکەن کە ئەوەیش دوور نییە شەڕی ناوخۆ لەنێوان پێکھاتەکانی شیعەدا لێبکەوێتەوە.\nبەھۆی ئەوەی عێراق لە داھاتدا بەشیوەیەکی سەرەکی پشت بە فرۆشتنی نەوت دەبەستێت و لەئێستادا بەھۆی بڵاوبوونەوەی ڤایرۆسی کۆرۆنا نوێ نرخی نەوت دابەزیوە لە بازاڕەکاندا، عێراق رووبەڕووی قەیرانی دارایی سەخت بووەتەوە.\nئەگەری ھەیە عێراق ببێت بە گۆڕەپانی یەکلاییکردنەوەی ناکۆکییەکانی نێوان ئێران و ئەمریکا بە تایبەتی دوای ئەوەی زانای ئەتۆمیی ئێران، موحسین فەخریزادە رۆژی ھەینی رابردوو لە تاران تیرۆرکرا و لەئێستادا رابەری باڵای ئێران، عەلی خامنەیی و سوپای پاسداران ھەڕەشەی تۆڵەسەندنەوە لەو کەسانە دەکەن کە موحسین فەخریزادەیان تیرۆرکردووە.\nوەزیری دەرەوەی ئێران، محەمەد جواد زەریف رایگەیاندووە، ئاماژەی جددی ھەیە لەسەر ئەوەی کە ئیسرائیل رۆڵی ھەبووە لە تیرۆرکردنی موحسین فەخریزادە.\nچاودێران وای بۆ دەچن کە رەوتی سەدر بەھۆی سەرکەوتکردنی خۆپیشاندانەکانی عێراق بە تایبەتیش سەرکوتکردنی خۆپیشاندانەکانی ئەم دواییەی ناسرییە، زۆرێک لە جەماوەرەکەی لەدەستداوە.\nبۆیە ئاماژە بەوە دەکرێت کە چانسی موقتەدا سەدر لە سەرکەوتن لە ھەڵبژاردنی داھاتوودا، زۆر کەمبووەتەوە کە ئەوەیش لە بەرژەوەندی ھێزەکانی دیکەی شیعەدایە کە رکابەری موقتەدا سەدر دەکەن و ھیچ دەستوەردانیان نەکردووە لە کەمکردنەوەی گرژییەکانی نێوان خۆپیشاندەران و لایەنگرانی سەدر.\nخۆپیشاندان سەدر عێراق گۆڕەپانی حەبوبی ناسرییە هەڵبژاردن کازمی


دەستگیر کردنی کاوان کەسرایی لە مەریوان – زاگرۆس پۆست\nماڵەوە / سیاسی / دەستگیر کردنی کاوان کەسرایی لە مەریوان\nپێنج شه‌ممه 2 ته‌مموز 2020\tسیاسی, کوردستان, مافی مرۆڤ, هەواڵ 54 جار خوێنراوه‌ته‌وه\nلاوێکی خەڵکی ئاوایی نێ سەر بە شاری مەریوان لە لایەن ھێزەکانی رژیمەوە دەستگیر کرا.\nدوێنێ چوارشەممە ١١ی پووشپەڕ، ژمارەیەک لە لاوانی شاری مەریوان بەنیاز بوون رێوڕەسمێکی رێز گرتن لە ٣ ژینگەپارێزە گیانبەختکردووەکەی شاری پاوە بەڕێوە ببەن، بەڵام چەند کاتژمێر پێش لە دەستپێکی رێوڕەسمەکە ھێزەکانی رژیم ھێرش دەکەنە سەر شوێنەکە.\nھێزەکانی رژیم وێڕای تێکدانی رێوڕەسمەکە و میلیتاریزە کردنی ناوچەکە، لاوێکی تەمەن ٢١ ساڵ بە ناوی کاوان کەسرایی کوڕی ئەبووبەکر خەڵکی ئاوایی نێ سەر بە شاری مەریوان دەستگیر و راپێچی شوێنێکی نادیاری دەکەن.


رێگاي ئێوه بابه ت » كۆنگره‌ی نه‌ته‌وه‌یی یا كۆنگره‌ی په‌كه‌كه\nرۆژی 22ـی7ـی2013 39 حزب له كوردستان به خودی په‌كه‌كه‌شه‌وه كۆبوونه‌وه و راگه‌یه‌نراوێكیان بۆ به‌ستنی كۆنگره‌ی نه‌ته‌وه‌یی كورد بڵاوكرده‌وه، له‌وێدا ڕه‌تكرایه‌وه ئایدۆلۆژییایه‌كی حزبیانه‌ی به‌رته‌سك زاڵ بێت به‌سه‌ر كاره‌كانی ئه‌م كۆنگره‌یه، بۆیه په‌كه‌كه له هه‌نگاوه‌كانی دواتری ئاماده‌كارییه‌كان بۆ به‌ستنی كۆنگره‌كه، كێشه‌یان بۆ لێژنه‌كان دروست كرد، نه‌یانده‌ویست به‌دیلێكی شه‌رعی هه‌بێت بۆ(KNK) و پڕوپاگه‌نده‌ی سه‌رۆكی كۆنگره‌كه‌یان خسته ناو میدیاكانه‌وه، ئه‌وان ده‌یانه‌ویست هه‌م سه‌رۆكایه‌تیه‌كه‌ی و هه‌م زۆرینه‌ی ئه‌ندامانی كۆنگره‌كه له خۆیان بێت! كه ئه‌مه‌ش پێچه‌وانه‌ی هه‌موو عورفێكی یاسایی و یه‌كنه‌گره‌وه‌یه له‌گه‌ڵ یه‌كگوتاری و یه‌كهه‌ڵوێستی.\nئاماده‌كارییه‌كان به‌خێرایی بۆ به‌ستنی كۆنگره‌كه ده‌ستیپێكرد، ئه‌وه‌ی جێگه‌ی نیگه‌رانی بوو، په‌كه‌كه كۆسپی له‌به‌رده‌م كۆمیته و ئاماده‌كارییه‌كان دروست ده‌كرد، له‌به‌رئه‌وه‌ی ئه‌جێنداری كۆمیته‌كان دوور بوون له ره‌چاوكردنی به‌رژه‌وه‌ندی حزبی، بنه‌مای كاركردنیان له‌شێوه‌ی تیم و ره‌تكردنه‌وه‌ی هه‌ژموونی حزبی بوو، ئه‌مه‌ش پێچه‌وانه‌ی ئه‌و خواسته‌ی په‌كه‌كه بوو، بۆیه هه‌موو هه‌وڵێكی بۆ شكستپێهێنانی ئه‌و ئامانجه خسته‌گه‌ڕ، به‌ڕاده‌یه‌ك به‌شی زۆری حزبه‌كانی باشوری كوردستان بێزار بوون له‌و ره‌فتاره نابه‌رپرسیاره نه‌ته‌وه‌یی و نیشتمانیه‌كانی په‌كه‌كه.\n25ـی7ـی2013 لێژنه‌ی ئاماده‌كاریی كۆنگره‌ی نه‌ته‌وه‌یی كۆبوونه‌وه‌ی خۆی بۆ كاری ئاینده و پراكتیكی ئه‌نجامدا، له‌وێدا ئاماژه ده‌بینیت، كه په‌كه‌كه چۆن رێگری له كاره‌كانی كۆمیته‌كان كردووه، هه‌موو كات بۆ به‌ستنی كۆنگره‌یه‌كی نه‌ته‌وه‌یی دوور له ئه‌جێندای حزبی و سه‌پاندنی هه‌ڵوێست و سیاسه‌تی حزبی بایه‌خی خۆی هه‌یه، چونكه میلله‌ته‌كه‌مان برینداری ده‌ستی خیانه‌ت و گوتاری به‌رژه‌وه‌ندیانه‌ی حزب و گرووپگه‌لێكی خاكفرۆشن، به‌ڵام ئه‌و كۆنگره‌یه ده‌بێت خاوه‌ن شه‌رعیه‌تێكی نه‌ته‌وه‌یی و نیشتمانی بێت، نه‌ك ببێته مینبه‌رێك بۆ پروپاگه‌نده‌ی حزبیانه‌ی لایه‌نێك، كه هیچ كاتێك چاره‌سه‌ری ئاشتیانه‌ی وه‌ك هه‌نگاوێك بۆ به‌ده‌ستهێنانی مافه ڕه‌واكانی كوردی به گرنگ نه‌زانیوه.\nسه‌رچاوه: ماڵپه‌ڕي هه‌ولێر\nبرچسب ها : KNK , ئاسۆ عه‌لی فه‌ره‌ج , ئایدۆلۆژییا , په‌كه‌كه , كۆنگره‌ی په‌كه‌كه , كۆنگره‌ی نه‌ته‌وه‌یی , میدیای كوردستان , نه‌ته‌وه‌یی , نیشتمانی


فەرهەنگی فرە زمانی کارزان بۆ ئایفۆن - کوردزمان\nفەرهەنگی فرە زمانی کارزان بۆ ئایفۆن\nهێمن ئەکرەمتشرینی یه‌كه‌م 28, 2016\nزیاتر لە ٦٤،٠٠٠ ووشە لەخۆدەگرێت وە زیاتر لە ۵٠،٠٠٠ ووشە شێوازی خوێندنەوەی بە شێوەی Phonatic IPA لەگەڵدایە ، زیاتر لە ٤٠،٠٠٠ جۆرەکەی بۆ داندراوە وەک noun. verb. adj. بەبێ بونی هێڵی ئینتەرنێت. وە لەکاتی بونی هێڵی ئینتەرنێتیشدا ئەتوانی ووشەکان ڕاستەوخۆ لەناو پرۆگرامەکەدا وەربگێڕیتە سەر ٧١ زمانی جیهانی بۆ نمونە وەک عەرەبی – فارسی – فەرەنسی – تورکی – ئەڵمانی – چینی – …… وە خوێندنەوەی ووشەکان بە دەنگەوە بە زیاتر لە ٤٠ زمانی جیهانی.\nزۆر بەئاسانی ئەتواندرێت لە ناو هەمو زمانەکاندا بگەڕێیت بەدوای ووشەدا و وەریبگێڕیت بۆ زمانەکانی تر، بۆ نمونە تۆ ئەتەوێت ووشەیەکی کوردی وەربگێڕیتە سەر.\nفه‌رهه‌نگی ڕێبین بۆ ئایفۆن\nفەرهەنگی تیشک بۆ ئایفۆن و ئایپاد\nفه‌رهه‌نگی ڕێبین فه‌رهه‌نگی ڕسته‌یی فێركاری ئینگلیزی – كوردیی ئایفۆن\nئەپلیکەیشنی باران بۆ فێربونی ئینگلیزی ( ئایفۆن – ئایپاد )


دیدی گۆڕان بۆ پرسی سه‌رۆكایه‌تی هه‌رێم\nپرۆژه‌كه‌ی گۆڕان بۆ پرسی سه‌رۆكایه‌تی هه‌رێم په‌سه‌ند كرا\nپرۆژه‌كه‌ی گۆڕان له په‌رله‌مانی كوردستان بۆ پرسی سه‌رۆكایه‌تی هه‌رێم په‌سه‌ند كرا، به‌پێی یاساكه‌ش ده‌بێت خولی داهاتووی په‌رله‌مان له ژێر رۆشنایی ده‌ستور بڕیار له‌سه‌ر چاره‌نوسی دامه‌زراوه‌ی سه‌رۆكایه‌تی هه‌رێم بدات KNN له‌م راپۆرته‌دا دیدی بزوتنه‌وه‌كه بۆ ئه‌و پرسه ده‌خاته‌ڕوو.\nیه‌كێتی و پارتی له چوارچێوه‌ی رێككه‌وتنی ستراتیژی كه بۆ دابه‌شكردنی پۆست و داهاتی كوردستان ساڵی 2004 واژۆیان كرد، یاسای ژماره‌ی یه‌كی ساڵی 2005 یان ده‌ركرد، كه تایبه‌ت بوو به سه‌رۆكایه‌تی هه‌رێمی كوردستانی عێراق، ئه‌و كاته نه‌وشیروان مسته‌فا له نوسینێكی دووردرێژدا لایه‌نه خراپه‌كانی یاساكه‌ی شیكرده‌وه، به‌ڵام به‌رژوه‌ندی حیزبی كه‌وته پێش به‌رژوه‌ندی گشتی و مه‌سعود بارزانی، به پشتیوانی یه‌كێتی و به ده‌سه‌ڵاتێكی فراوانه‌وه بووه سه‌رۆكی هه‌رێمی كوردستان.\nدوای دروستبوونی بزوتنه‌وه‌ی گۆڕان، یه‌كه‌م كاری بزوتنه‌وه‌كه گۆڕینی سیستمی حوكمرانی و جێگیر كردنی سیستمێكی په‌رله‌مانی بوو له بری سیستمی سه‌رۆكایه‌تی.\nبزوتنه‌وه‌ی گۆڕان پێیوایه له هه‌رشوێنێك ده‌سه‌ڵات هه‌بوو پێویسته لێپرسینه‌وه‌ش هه‌بێت، له‌و چوارچێوه‌یه‌دا داوایكرد سه‌رۆك له په‌رله‌مان هه‌ڵبژێردرێت و له‌لایه‌ن دامه‌زراوه چاودێره‌كانی هه‌رێمه‌وه چاودێری بكرێت، به‌ڵام به‌پێی یاسای سه‌رۆكایه‌تی هه‌رێم سه‌رۆكی هه‌رێم ده‌سه‌ڵاتێكی فراوانی هه‌یه، كه‌چی هیچ دامه‌زراوه‌یه‌ك مافی ئه‌وه‌ی نیه لێپرسینه‌وه‌ی له‌گه‌ڵ بكات.\nگۆڕان بۆ ئه‌و مه‌به‌سته پرۆژه‌یه‌كی بۆ هه‌مواری یاسای سه‌رۆكایه‌تی هه‌رێم پێشكه‌ش كرد، به‌ڵام دواتر پارتی به پرۆژه‌كه رازی نه‌بوو و به‌هۆیه‌وه په‌رله‌مانی كوردستانی په‌كخست یه‌كێتیش چاوپۆشی له هه‌نگاوه‌كه‌ی هاوپه‌یمانه‌كه‌ی كرد.\nدواتر به‌پێی یاسای ژماره 2ی ساڵی 2017 له 29/10/2017 ده‌سه‌ڵاته‌كانی سه‌رۆكایه‌تی هه‌رێم به‌سه‌ر دامه‌زراوه‌كانی هه‌رێم دابه‌شكراون، رۆژی چوارشه‌ممه 11ی ته‌موزی ساڵی 2018ش پرۆژه‌كه‌ی گۆڕان بۆ پرسی سه‌رۆكایه‌تی هه‌رێم په‌سه‌ند كرا و بوو به یاسا.\nدیدی گۆڕان بۆ پرسی سه‌رۆكایه‌تی هه‌رێم په‌یوه‌ندی به شه‌خس و كه‌سه‌كانه‌وه نیه، به‌ڵكو په‌یوه‌ندی به رێگریه له كۆكردنه‌وه‌ی ده‌سه‌ڵاتێكی زۆر لای كه‌سێك، گۆڕان پێی باش بووه سه‌رۆكایه‌تی هه‌رێم هه‌ڵبوه‌شێنرێته‌وه، ئه‌گه‌ریش بمێنێت ده‌سه‌ڵاتێكی ته‌شریفاتی هه‌بێت بۆ ئه‌وه‌ی سیستمی حوكمڕانی هه‌رێم په‌رله‌مانی بێت و دامه‌زراوه‌كان له ژێر چاودێریدان بن، له خولی داهاتوودا فراكسیۆنی گۆڕان به كه‌متر له سیستمی په‌رله‌مانی رازی نابێت.\nئه‌گه‌ر پارتی پرسه‌كه‌ی په‌یوه‌ستكرد به ده‌ستوری هه‌رێمه‌وه، ئه‌وه به‌پێی ئه‌و یاسایه‌ی له په‌رله‌مانی كوردستان بۆ پرسی ده‌ستور له‌سه‌رده‌می سه‌رۆكایه‌تی یوسف محه‌مه‌د، ده‌رچووه پڕۆژه ده‌ستوری پێشووی هه‌رێم كه یه‌كێتی و پارتی ساڵی 2009 به 96 ده‌نگ تێیان په‌راند هه‌ڵوه‌شاوه‌ته‌وه‌و په‌سه‌ندكردنی پڕۆژه‌ی ده‌ستوری نوێ پێویستی به دوو له‌سه‌ر سێی ئه‌ندامانی په‌رله‌مان هه‌یه، به‌وه‌ش یه‌كێتی و پارتی ناتوانن به‌بێ لایه‌نه‌كانی تر ده‌ستور تێپه‌رێنن.\nبه‌پێی ئه‌و پرۆژه‌یه‌ی كه گۆڕان و كۆمه‌ڵ و یه‌كگرتووش بۆ ده‌ستور پێشكه‌شی لیژنه‌ی نوسینه‌وه‌ی ده‌ستوریان كردووه له په‌رله‌مانی كوردستان سه‌باره‌ت به ماوه‌ی سه‌رۆكایه‌تی هه‌رێم زۆر به‌ڕوونی هاتووه(سه‌رۆكی هه‌رێم بۆ دوو خول بۆی هه‌یه له پۆسته‌كه‌ی بمێنێتـه‌وه به‌پێی ئه‌م ده‌ستوره و یاسا كارپێكراوه‌كانی تر) ئه‌وه‌ش زۆر ڕوونه كه گۆڕان به‌دیدێكی نیشتمانی سه‌یری ئه‌و پرسه ده‌كات و نایه‌وێت تا یاسای سه‌رۆكایه‌تی هه‌رێم هه‌موار نه‌كرێته‌وه هه‌ڵبژاردن بۆ ئه‌و پۆسته بكرێت.\nخۆ ئه‌گه‌ر پرسه‌كه په‌یوه‌ندی به هاتنه مه‌یدانی گۆڕانه‌وه هه‌بێت، ئه‌وه خه‌ڵكی كوردستان باش ده‌زانێت ساڵی رابردوو كاتێك بڕیاردرا هه‌ڵبژاردنی سه‌رۆكایه‌تی بكرێت بزوتنه‌وه‌ی گۆڕان تاكه لایه‌نی سیاسی هه‌رێم بوو كه كاندیدی بۆ سه‌رۆكی هه‌رێم هه‌بوو كه محه‌مه‌د تۆفیق ره‌حیم بوو.


ئه‌مه‌ریكا له‌به‌ر كورد ده‌سبه‌رداری عه‌بادی ده‌بێ\nڕۆژنامه‌یه‌كی عه‌ره‌بی بڵاوی كرده‌وه، به‌هۆی سووربوونی كورد له‌سه‌ر دوورخستنه‌وه‌ی عه‌بادی له وه‌رگرتنه‌وه‌ی خولی دووه‌می سه‌رۆك وه‌زیرانی عێراق، ئه‌مه‌ریكا بڕیاری داوه بژارده‌ی تر بۆ وه‌رگرتنی پۆستی سه‌رۆك وه‌زیران له هاوپه‌یمانییه‌كه‌ی عه‌بادی و سه‌در بخاته ڕوو، هه‌ر چۆنێك بێ نایه‌وێ كورد بچێته به‌ره‌ی مالیكی و عامری.\nبه‌رپرسێكی باڵای عێراق له به‌غدا به ڕۆژنامه‌ی "العربی الجدید"ی ڕاگه‌یاند، ئێرانییه‌كان له ڕێی مامه‌ڵه‌كردن له‌گه‌ڵ تاك به تاكی په‌رله‌مانتاران به‌رده‌وام كێشه بۆ هه‌وڵه‌كانی ئه‌مه‌ریكا دروست ده‌كه‌ن، چونكه و پاره و ده‌رفه‌تی گه‌وره ده‌خه‌نه به‌رده‌م په‌رله‌مانتارانی سوننه و شیعه بۆ ئه‌وه‌ی بچنه ڕیزی هاوپه‌یمانییه‌كه‌ی مالیكی و عامرییه‌وه.\nئاماژه‌ی داوه، ئه‌مه‌ریكییه‌كان ئێسته هه‌موو هه‌وڵه‌كانی خۆیان له‌سه‌ر كورد كۆ كردووه‌ته‌وه و ده‌یانه‌وێ كورد بۆ به‌ره‌ی عه‌بادی و سه‌در ڕابكێشن، ئاماژه‌ی ڕوونیش له‌لایه‌ن ئه‌مه‌ریكاوه ده‌ركه‌وتووه و بۆ كورد ڕایان گه‌یاندووه، كه عه‌بادی تاكه بژارده نییه بۆ ئه‌وه‌ی دووباره سه‌رۆك وه‌زیران وه‌ربگرێته‌وه، ئه‌مه‌یش وه‌ك ڕازیبوونێك بۆ كورد، كه به هه‌موو شێوه‌یه‌ك حه‌یده‌ر عه‌بادی ڕه‌ت ده‌كه‌نه‌وه، به‌هۆی گه‌مارۆدان و سزادانی كوردستان و هێرشكردنه سه‌ر كه‌ركووك و شه‌ڕ و خوێنڕشتنی كورد له ناوچه ناكۆكی له‌سه‌ره‌كان.\nله به‌شێكی تری قسه‌كانی ئه‌و به‌رپرسه باڵایه هێمای بۆ ئه‌وه‌یش كرد، كه به‌رپرسانی ئه‌مه‌ریكا له‌گه‌ڵ كورد له گفتوگۆی زۆر چڕدان، ده‌یانه‌وێ به‌ر له‌وه‌ی دادگای فیدرالی چه‌مكی گه‌وره‌ترین فراكسیۆن شی بكاته‌وه و بڕیاری له‌سه‌ر بدات، كورد ببه‌نه ڕیزی هاوپه‌یمانییه‌كه‌ی سه‌در و عه‌لاوی و حه‌كیم و عه‌بادی، چونكه به چوونی كورد هه‌ر جۆره خوێندنه‌وه‌یه‌ك له‌لایه‌ن دادگاوه بۆ گه‌وره‌ترین فراكسیۆن بكرێ، هه‌ر هاوپه‌یمانییه‌كه‌ی عه‌بادی و سه‌در ده‌بنه گه‌وره‌ترین.\nئه‌م بابه‌ته 13772 جار خوێنراوه‌ته‌وه


وێنە و ڕابردوو ڕەش و سپی\nخەڵک- و: ئەیووب عوسمان – بەختیار حەمەسوور\n١/ کامێرا شێوازێکە لە ئامرازی خیانەت؛ تەنانەت لە ڕیالیستیترین و وردترین وێنەگرتنەکان بە مانای 'واقعییەت'، هێشتا ئەوەی ئێمە لە بەرامبەریداین واقیع نییە. کامێرا، یان ڕاستتر 'من'ـی کامێرا، لە ئێستادا پێداویستی، وێنەی جوانیناسیی دنیا پیشان دەدات، نەک وێنەی ئەخلاقی. لە هەر وێنەیەکدا، جۆرێک لە عەجوولی، جۆرێک لە چێژخوازیی داشاردن هەیە. هەر بە هۆی ئەمەوە، ئێمە لە وێنەکاندا بە ئەنجامی پیشەی و 'هونەری' بۆ نموونە منداڵانی لەڕ و برسیی نەیجیریایی، وێنەی 'هەژاری' یان عادەتەن وێنەی تراژیدی نابینین. کامێرا بە سانایی وێنەی ناخۆشی شتەکان دەشارێتەوە و لەناو جیهاندا وردی دەکات و دەیهاڕێت. ئایا بەردەوام وایە؟ وەڵامێکی بنبڕ بۆ ئەم پرسیارە ڕەنگەنەبێت، بەڵام لە نووسیندا دەتوانین لە 'جادوو'ـی وێنە بدوێین. جادوویەک تا ڕادەیەک ڕاستی و خەمگینی شتەکان دادەشارێت. هەڵبەت ئەمە زیادتر دەگەڕێتەوە بۆ سەردەمی 'دیجیتاڵی' و هونەری و هەژموونی وێنەگرتن. لە ساتی ئێستادا، چۆن دەتوانین بە جۆرێک کاری وێنەگرتن بکەین کە 'گەشەی جوانی' نەبێتە هۆی جوانیناسی‌کردنی دۆخی هەبوو "واقیعی مەوجوود"؟ وێنە، چۆن دەتوانێت وێنای دۆخی هەبوو تێک بشکێنێت و لە جادوو و هەڵخەتاندن ڕزگاری بکات؟ بۆ نموونە، وێنەی ڕۆژنامە هەواڵییەکانی دوای دووی مانگی ئازار، کەم‌تازۆر توانیان سیستەمی وێنەی فەڕمی واقیعی سیاسی/کۆمەڵایەتی تێک بشکێنن (ئەمە شێوەیەکە لە تێکشکاندنی لۆژیکی بەرهەست،ژاک ڕانسێر بە وردی باسی کردووە.) بەم شێوەیە هونەر دەتوانێت شێوەی هەستپێکردنی ئینسانەکان بگۆڕێت و لە دابەشبوونی کاری هەستپێکراودا (ئەوەی خەڵکی دەبێت چی ببینن و چی نەبینن) گۆڕانکاری یان شۆڕش بەرپا بکات. لەم ڕووەوە، ئەو وێنەیەی بتوانێت ڕێ لە وەهم و گەشەسەندنی درۆ بگرێت، شۆڕشگێڕانەیە.\n٢/ وێنەکان بەتەواوی پەیوەستن بە ڕابردووەوە. (فۆتۆگرافی وەک هۆکارێک بۆ تۆمارکردنی چرکە لەدەستچووەکان) مەیلێکی خۆرئاوایە بۆ پاراستن و ڕەنگە ڕزگارکردنی ڕابردوویش. ئێمە (یان بە دەڕبڕینێکی باشتر؛ئەو نەوەیەی سەردەمی ئەنالۆگمان تێپەڕاندووە.) ڕابردوومان لە چوارچێوەیەکی ڕەش و سپی یان قاوەیی ئەزموون کردووە. هەڵبەت نەوەکانی تر لە ئایندەیەکی نزیکدا، ڕابردوو و منداڵیی خۆیان ڕوون و ڕەنگاوڕەنگ دەبینین. چونکە ئەو ئامرازانەی ئەمڕۆ خەریکی تۆمارکردنی منداڵیی نەوەی ئایندەن، زۆر پێشکەوتووترن لەو ئامرازانەی تۆمارکردنی منداڵیی ئێمە. بەڵام ئایا لە ڕاستیدا ڕابردوو ڕەش و سپی بووە؟ ئەوانەی 'ڕابردوو'یان تەنیا لە ڕێی وێنە و فیلمی ڕەش و سپییەوە ئەزموون کردووە، بە ناچاری ڕابردوو لە زەینیاندا ڕەش و سپییە. بۆیە لە کاتی ئێستادا، ئەو وێنا گشتییەی خەڵکی بۆ ڕابردوو 'شتە کۆنەکان'هەیانە، وێنایەکی ڕەش و سپی یان قاوەیییە. ڕیکلامی تەلەفیزیۆنی بێننە بەرچاو: ئەو کاتەی دەیانەوێت پیشانی بدەن فڵان‌شامپۆ مێژوویەکی کۆنی هەیە و دوو نەوەی جیاواز بەکاریان هێناوە، بەشی تایبەت بە نەوەی کۆن، بە شێوازی ڕەش و سپی یان قاوەیی پیشان دەدەن، هەر وەک ئەوەی ئەو دەمە لە ڕاستیدا هەموو شتێک قاوەیی بووە، یان ڕەنگی تر هەر بوونی نەبووە.\nدەزانین کە ڕابردوو، بۆ ئێمە، جگە لە چوارچێوەی گێڕانەوە، یانبینینەوەی ڕابردوو بە شێوەیەکی تایبەت، توانای درککردنی نییە. لەم ماوە تایبەتەدا، کە تەکنۆلۆژیای وێنەگرتن هێشتا لە قۆناخی منداڵیدا بوو، ئاسایشە کە ڕابردوو بە شێوەی 'ڕەش و سپی'ببینین. ئەمەیش ڕاستی سەرەوە دەسەلمێنێت. لای ئێمە ڕابردوو ڕەش و سپییە. 'زەمەنی کۆن' یەکسانە بە 'وێنەی کۆن'. ئەمە بۆ خۆی شێوازێکە لە پاراستن و تەواو داشاردنی ڕابردوو. ئەم ڕابردووە دەکرێت زۆر نزیک بێت، دوایین ڕابردوو، دوایین ڕووداو. بینینەوەی ڕابردوو هاوتایە بە 'وێنای فەڕمی' بە مانای واقیعی و مەجازی، وێنای 'ڕەش و سپی' شتێک نییە جگە لە خیانەتکردنبە ڕەنج و ئازارەکانی ڕابردوو، یان لە باشترین حاڵەتدا، شێوازێک لە سەرگەمیی بۆرژوازی، تابلۆیەکی جوان بە دیوارەکانی چینی ناوەند، تاوەکو ئاوڕێکیان لە ڕابردوو دابێتەوە. (فیلمە 'ڕەنگاوڕەنگ'ـەکانی مێژوویی نوێی ئێران نموونەی ئەمەن. ئەم فیلمانە بەو وێنەگرتنە 'پاکوخاوێن' و'جوانە'ـی کە ڕابردوو پیشان دەدەن، تەواوی ئێش و ئازارەکانی ڕابردوو دەشارنەوە.)\n'ڕەش و سپی'بوونی ڕابردوو ڕێکەوتێکی تایبەتمەندە بە قۆناخێکی مێژووی بەرەوپێشچوونی ئامراز و تەکنیکی وێنەگرتن، قۆناخێکی ڕێکەوت و تێپەڕ. بۆچی دەبێت ڕەگەزەکانی ئەوەندە گرنگ بن وهەموو ڕابردوو و 'ڕەسەنایەتیی'ئەوی پێوە پەیوەست بکرێت؟ وێنەی ڕەش و سپی شێوەیەکە بۆ شاردنەوەی ڕابردووی خراپ و شکستخواردوو. ئەم جۆرە لە وێنە هەرگیز ناتوانێت دڵدەرەوەی ڕابردوو بێت، تەنانەت ئەو ئامرازانەی کەسانی ڕابردوو بۆ وێناکردنی ئەو جیهانەی تێیدا بوون، ناتوانێت ئێمە لە ڕابردوو نزیک بکاتەوە. لە ناخی ئێستادا ناتوانین هەموو ڕابردوو ببینین، بەڵکوو دەتوانین 'چرکە'یەک لە ڕابردووی پەیوەستبە ئێستا، ڕزگار بکەین. لەبری ئەو جۆرە لە پێوەنووسان، کە جۆرێکە لە گەمە، یان لە باشترین حاڵەتدا جۆرێک 'ئەزموون'ـە، دەبێت ڕابردوو لە شەڕی خۆی دەرباز بکات.\nهەڵبەت ئەم ڕەوتە تایبەتمەندیەکی دیالەکتیکی هەیە: لەم سەردەمی دیجیتاڵەدا، سەردەمێک کە «'وێنەگرتن' بە مۆبایل سادەترین و ڕۆژانەترین ئەزموونی تاک، لە تەمەنی حەوت ساڵی بە دواوە، لە زەمەنێک بەتەواوی کاتە ئاسایی و پێکەنیناوییەکانی گەورەبوونی منداڵێک بە شێوەیەکی دیجیتاڵیزە لە چوارچێوەی فیلم و وێنەدا تۆمار دەکرێن، بە جۆرێک کەسەکان لە تەمەنی گەورەیدا دەتوانن بچووکترین بەش و ئەزموونی ژیانیان و تەنانەت ترۆمای منداڵیان بە ڕەنگاوڕەنگی و کوالیتی بەرزەوە ببینین.» لە وەها دەورانێکدا، وێنەیەکی ڕەش و سپیی کۆن لە باوک یان خوشک ئەزموونێکی کاڵەوەبووە. ئەزموونێک لە ڕابردووی بەسەرچوو و بەخشراو.\nسەرچاوە: از چیزهای بی مصرف، امید مهرگان، نشر: تهران: گام نو، ١٣٩٠.


هەڤاڵنامە: بۆچی هێشتا زۆرینەی باکووری کوردستان دەنگیان داوەتە تورکەکان؟!\nبۆچی لە شارێکی وەک ئورفا یا ڕوحا، خەڵک دەنگ دەدەنە نوێنەری تورکان و دەنگ نادەن بە کەسایەتییەکی گرنگی وەک عوسمان بایدەمیر، کە هەم کوردی چاک و هەم سەلماندوویەتی بەرپرسێکی زۆر باشی ئیداریییە؟! بۆچی بەدەپە، لە شارێکی وەک جولەمێرگ، بە بەراورد بە هەڵبژاردنی ٢٠٠٩ رێژەی دەنگەکانی لە ٨٠% دابەزیووە بۆ نزیکەی ٦٣%؟! بۆچی لە هیچ شارێکی گەورەی کوردستان، رێژەی دەنگەکانی بەدەپەی نوێنەری کورد، نەگەیشتۆتە ٧٠%؟!\nنێردراوە لە لایەن Heval Nezhad at 11:47 AM


(ڕەوانەکراوە لە ئەھلی حەقەوە)\nیارسان، ئەھلی حەق یان کاکەیی گروپێکی تایبەتن کە ھەڵگری بیروباوەڕی ئایینی جیاوازن، لە گەلێک شوێنی کوردستاندا بڵاون، بە تایبەت لە ھەڵەبجە وە گوندی ھاوار سەر بە ھەڵەبجە کرماشان و گەرمیان. کاکەیی دانیشتووی کەرکووک و لێواری زێی نێوان ھەولێر-مووسڵ و شەبەک ئەمانە ھەموو بە بنەچەکی ھۆز و زمان و بیروباوەڕی ئاینی دەگەنەوە یەکتر. شوێنەکانی نیشتەجێ بوونی ئەھلی حەق (یارسان) لە کوردستاندا، لە کۆنەوە تا ئەم سەردەمە ھەندێک گۆڕانکاری بە خۆوە دیوە. بەڵام ئەوەی کە ھەمووان لە سەری پیداگری دەکەن ئەوەیە کە لە سەرەتادا ئایینی یارسان لە ناوچەکانی ھەورامان و شارەزوور و لوڕستان بڵاوبووتەوە و گەشەی کردووە، جا دواتر گەیشتووتە ناوچەکانی تری کوردستان و ئێران.\nتا زندە کەرین ئاینی یاران (کەسانێک دەست کاریان کردوە بۆ مەبەستی سیاسی وتوویان: تا زندە کەرین ئایینی ئێران\nزمانی بیروباوەری یارسانی شێوەزاری گۆرانە کە زمانی دانیشتووانی چەندین دەڤەرە لە کرماشان،ئەردەڵان[ژێدەر پێویستە]باکووری لوڕستان و ھەمەدان. بۆ ماوەیەکی درێژ زمانی فەرمی حوکمڕانانی کوردستان و زمانی شیعر و شاعیران بووە. گێڕانەوەی بەیت و ستایشی یارسان بە ئاوازەوە وشەی گۆرانیی بە واتای ستران لە زمانی کوردیدا پەیداکردوە.[ژێدەر پێویستە] نموونەی بەیتی یارسان (شیعری شاخوشین لوڕستانی):\nوا دەزانرێت کە بیروباوەڕی یارسانی یەکێک بێت لە شیعەی توندڕەو کە بە عەرەبی بە (غولات) ناو دەبرێن واتە توندڕەو، کە لە سەدەی نؤیەمدا سەری ھەڵداوەو زیاتر بە «قزڵباش» بانگ دەکران. وشەی لێکدراوی «ئەھلی حەق» لە فەرھەنگی «سۆفیە» دا بە کەسانێک دەگوترێت کە پلە سەرەتایییەکانی تێگەیشتن «شەریعەت، تەریقەت، مەعریفەت» یان تێپەڕکردووە و گەیشتوونەتە ئەوپەڕی تێگەیشتوویی، واتە «حەقیقەت». ھەروەھا ئەم وشەیە بە مانای کەسایەتی تێگەیشتوو لە «رازی ئایین» دەگوترێت کە لەلایەن «سوڵتان سەھاک» ەوە گەشەی کردووە. سوڵتان سەھاک گۆرانکاری خستۆتە ناۆ ئەم ئایینە کوردییە کۆنە، بۆ پارێزگاری لە ئایینەکە و ھەوڵانی ڕواڵەتی ئاینەکەی بە عەلی کوری تالیب داپۆشیوە بۆ ئەوەی بتوانێت یار و یاوەرانی بپارێزێت. ئەم ئایینە باوەری بە دۆن و دۆن (دوبارە ژیانەوە بەڵام لە کەسێکی دیکە) ھەیە، عەلی کوری تالیب یەکێک بووە لەو کەسانە کە ژیانی کەسایەتییەکی پیرۆزی یارسان بووە، ھەر لەبەر ئەوە بە چاوی ڕێزەوە لە لایەن کاکەیییەکانەوە تەماشای دەکرێت بەلام کەسایەتی دیکە ھەن، وەکو عیسای مەسیح، بوودا… ھتد ھەمان پیرۆزیان ھەیە.\n^ "خانەدانەکانی یارسان". Archived from the original on ٦ی تەممووزی ٢٠١١. Retrieved ٨ی کانوونی دووەمی ٢٠١٢. Check date values in: |access-date=, |ڕێکەوتی ئەرشیڤ= (help) Archived ٦ی تەممووزی ٢٠١١, لە وەیبەک مەشین.\n^ ئ ا ئازادی، عەلی موحەممد، ئاشنابوون لەگەڵ بیرەباوەرەکان و دابونەرێتی ئەھلی حەق لە پارێزگەی کرماشان (آشنایی با عقاید و آداب و رسوم دینی اھل حق در استان کرمانشاە)، کرماشان: دامەزراوەی چاندی ھۆنەری و سینەماییی کەوسەر (کرمانشاە: مؤسسۀ فرھنگی، ھنری و سینمایی کوثر)، (بە زمانی فارسی)، چاپی دووەم: ١٣٨٢ی کۆچی ھەتاوی، پ ١٦٩.\n^ ئ ا ئازادی، عەلی موحەممد، ئاشنابوون لەگەڵ بیرەباوەرەکان و دابونەرێتی ئەھلی حەق لە پارێزگەی کرماشان (آشنایی با عقاید و آداب و رسوم دینی اھل حق در استان کرمانشاە)، کرماشان: دامەزراوەی چاندی ھۆنەری و سینەماییی کەوسەر (کرمانشاە: مؤسسۀ فرھنگی، ھنری و سینمایی کوثر)، (بە زمانی فارسی)، چاپی دووەم: ١٣٨٢ی کۆچی ھەتاوی، پ ١٧٠.\nوەرگیراو لە «https://ckb.wikipedia.org/w/index.php?title=یارسان&oldid=845311»\nئەم پەڕەیە دواجار لە ٢٣:١٥ی ٢٢ی ئەیلوولی ٢٠٢١ نوێ کراوەتەوە.


داوایه‌كى سوپاى عێراق له لایه‌ن پێشمه‌رگه‌وه ڕه‌تده‌كرێته‌وه\nSAT, 30 MAY 2020 09:18 Erbil, GMT +3\nTUE, 4 FEB 2020 11:43 | KDP.info\nھەولێر-KDP.info- سکرتێری ڕۆژنامەوانی وەزیری پێشمەرگەی حکوومەتی ھەرێمی کوردستان رایده‌گه‌یه‌نێت، وەزارەتی بەرگری عێراق داواى له وه‌زاره‌تى پێشمه‌رگه كردووه ئەو ناوچانەی سوپای عێراقی لێ بووە بگەرێته‌وە ژێر ده‌ستیان، ئەو لیژنەی ھاتبووش پەیامی پێشمەرگە بۆ بەغدا دەگەڕێنێتەوە.\nمیران بەکر، سکرتێری ڕۆژنامەوانی وەزیری پێشمەرگەی حکوومەتی ھەرێمی کوردستان، به ماڵپەڕی فەرمیی پارتی دیموکراتی کوردستانى ڕاگه‌یاند، کۆبوونەوەیەکی دیکەی لیژنە لاوەکیەکانی نێوان وەزارەتی پێشمەرگە و وەزارەتی بەرگری عێراق لە قەرەتەپە بەرێوەچووە، پێشتریش لیژنەی ھاوبەش ھەبووه و داوا دەکەن بگەڕێنەوە بۆ بڕیارەکانی دوای ساڵى ٢٠١٤و ئەو ناوچانەی سوپای عێراقی لێ بووە بگەرێته‌وە ژێر ده‌ستیان، به وته‌ى ناوبراویش، پێشمەرگە ئەمەی قبوڵنەکردووە و داوا دەکەن رێککەوتنی پێش ٢٠١٤جێبەجێ بکرێت و بە ھاوبەشی ئه‌و ناوچانه بەرێوەبچێت.\nمیران بەکر ئاماژه به‌وه ده‌كات، كه پێشتر چەندین رێککەوتن لە ساڵەکانی ٢٠٠٧و٢٠٠٩و٢٠١٤وتاوەکو پێش ٢٠١٤ هه‌بووه، كه بە ھاوبەشی ئه‌و ناوچانه بەرێوەبردراون، ئێستاش بۆشایەکی ئەمنی ھەیە، هاوكات جه‌خت ده‌كاته‌وه، كه ھێزی پێشمەرگە داوای کردووە بەھاوبەشی ئه‌و ناوچانه بەرێوەببەن، به‌ڵام ئه‌وان بەتەنھا دەیانەوێت بەرێوەی ببەن، بۆیه پێشمەرگە ئەمەی ڕەتکردۆتەوە.\nسکرتێری ڕۆژنامەوانی وەزیری پێشمەرگە، باس لەوەشده‌کات، كه بە ھۆی ئەوەی لە گفتوگۆکه نەگەیشتوونەته رێککەوتن و هیچ ئەنجامێكى نەبووه و ئەولیژنەی ھاتبووش پەیامی پێشمەرگە بۆ بەغدا دەگەڕێنێتەوە.


عەباسە، لە ئەفغانستان چ باسە؟!.. فازیل شـەوڕۆ – Dengekan\nbyFazil Sawro\tAugust 13, 2021\tGeneral, Opinion\nلەبەر پێگە ئیستراتیژی و بازرگانییەکەی، وەک سەرەڕێی قەتاری ئاوریشم، ئەفغانستانی حەشیمەت (٣٧) ملیۆن کەس، لە ناوەڕاستی ئاسیادا، لە دێرینەوە، تەماحکاران چاویان لەسەر بووە، ئەسکەندەری مەقدۆنی لە سەدەی چوارەمدا داگیری کردووە و لە سەدەی دەیەمیشدا بوون بە ئیسلام و مەغۆلییەکانیش لە قەتل و عام کردن و کاولکردنیدا تەقسیرییان بەو وڵاتە نەکرد.\nڕێک وەک زاراوەی کوردستان، ئەفغانستان ـ کە (٣٤) ولایەتە، واتا زێد و نیشتمانی ئەفغانییەکان، کە ئیمڕۆ (٦٢٪)ی دانیشتوانی پێکدەهێنن و پێیان دەڵێن (پشتوونی)، ئەوانی دی، لە (٣٧٪)ی تاجیک و (٩٪)ی هزارن و باقیەکەی قەم و قیلەی دیکەن. لە (٩٠٪)ی دانیشتووانەکەی سوونە مەزهەبن. ئەم وڵاتە (٦٥٢) هەزار کیلۆمەتر چوارگۆشەیە، دەوورە دراو بە (٦) وڵات، چونکە داخراوە و لەسەر دەریا نییە و هەمیشە شەڕی تێدابووە، باری ئابووری باش نییە گەرچی بەرهەمی کشتوکاڵی و نەختێ نەوت و گاز و زێڕ و زیوو و یۆڕانیومیشی هەیە.\nمیژووی هاوچەرخی ئەو وڵاتە، بە کۆتایی هاتنی حوکمی پاشایەتی محەمەد زاهیر شا، لە ساڵی ١٩٧٣ وە دەست پێدەکا، کە دوایین میراتگری بنەماڵەی حەمەشای دورانی بوو. لە شەستەکانی سەدەی ڕابردوودا، حزبی شەعبی نیشتمانیی ئەفغانی، کە ڕەوتێکی سەر بە مارکسیی چەپڕەبوو، تەواو بووژانەوە، باڵێکی ئەو حزبە لە ساڵی ١٩٦٧ کوتادایەکی سەربازی کردوو و محەمەد داودخان بوو بە سەرۆک وەزیران، بەڵام هەر حزبە ماڕکسییەکەی خۆی، بە ڕێبەرایەتی نوور محەمەد تراقی، بە توومەتی گەندەڵچییەتی، داودخان و خانەودەکەی لە سێدارەدا و ناوی وڵات بوو بو کۆماری دیموکراتی ئەفغانستان. ئەم ڕووداوانە بوونە هۆی هەڵگیرسانی شەڕی ناخۆ، بۆیە زوو یەکێتیی سۆڤیەتی ئەو کات، دوای ساڵێک بە پشتیوانی دەزگای زانیاریی (ک. ب. ج ) نزیکەی (٧٠٠) لە ئەفسەر و چەکدارانی خۆی، لە پۆشاکی ئەفغانیدا، ڕەوانەی کابول کردو وردە وردە ، حکومەتی سۆڤییەت خۆی خزاندە هەموو جوومگەکانی سەربازی و سیاسی و ئابووری و دیبلۆماتی ئەو وڵاتە، تا کار گەیشتە ئەوەی هێزی سەبازی خۆی بە تۆپ و تانک و فڕۆکە، بنێرێتە ئەوێ، بەوەش یەکەم قۆناغی شەڕی دەساڵەی نێوان ئەفغانە ئیسلامییە دژە شوعییەکان و هێزی سۆڤیەت دەستی پێکرد و بە هەزاران هەزار کوژراو بریندار لە هەردوو لا بوونە قوربانی و وڵاتیان کاولکرد.\nسەڕەرای ئەوەی کە یەکێتیی سۆڤیەت، دووەەمین هێزی سەربازی هەبوو لە جیهان، لە شۆباتی ١٩٨٩ ناچارکرا، بە نشووستی، هێزەکانی لە ئەفغانستان بکێشێتە و خۆی دوورە پەرێز نیشان بدا. لە لایەک سەربازەکانی یەکێتیی سۆڤییەت، لەو کەژ و شاخ و داخە عاسێیانەی ئەو وڵاتە شارەزا نەبوون و دەرەقەتی گەریللا ئیسلامییە موجاهیدەکانیان نەدەهاتن، کە وەک خاوەن باوەڕ و خاوەن خاک دەجەنگان، لە لایەکی دیکەوە، گەریللا موجاهیدەکان، بە ڕەزامەندی جیمی کارتەری سەرۆکی ئەمەریکا، چەک و جبەخانە و کۆمەکی زۆریان بۆ چوو، لە لایەن وڵاتانی سعوودیە و پاکستان و چیین و ئەمریکا، لە فیشەکەی ئاسایی بگرە تا مووشکەی دژە تانک و دژە فڕۆکە و چەکی پشکەوتوو، تەنانەت جەنگاوەریشیان لە وڵاتانی ئیسلامییەوە، وەک موجاهید بۆ ڕەوانە دەکردن. هەر ئەمەش بووە، سەرهەڵدانی بزووتنەوەی قاعیدە و دەرکەوتنی ئوسامە بن لادن، وەک سەرکردەیەکی دیاری ئەو گەریللایانەی دژی سۆڤیەت و حکومەتەکەی کابول دەجەنگان.\nدوای هەرسهێنانی یەکیتیی سۆڤیەت لە ١٩٩١، چەکدارانی بزووتنەوەی تاڵەبان، بە ڕێبەرایەتیی مەلا عومەر، توانیان دەست بە سەر تەواوی خاکی ئەفغانستان دابگرن بە کابولی پایتەختیشەوە و شەریعەتی ئیسلامی بکەن دەستووری ئەو وڵاتە. بەڵام کاتێک بزووتنەوەی قاعدە، لە ساڵی ١٩٩٨، دوو تەقینەوەکەی سەفارەتەکانی ئەمەریکای لە تەنزانیا و کینیا ئامانجامدا و لە نێوان ٤٠٠ بریندارو سووتاو دا، ٢٢٤ کوژراو لە ئەمەریکییەکان و غەیرە ئەمەرکی هەبوو، هاوکێشەکان سەرلەبەر ئاوەژوو بوونەوە و بێڵ کلنتۆنی سەرک کۆماری ئەمەریکا، ئەفغانستان و سودانی دایە بەر مووشەکی کرۆزی دوورهاوێژ و دەروازەی شەڕ و پێکدادانێکی خوێناوی لە نێوان خەڵکی ئەفغان و ئەمەریکا و هاوپەیمانییەکانی خرایە سەرپشت. تا ئەم ساتەوە ئەو شەڕە هەر بەردەوامە!\nشەڕی سەربازیی ئەمەریکا لە ئەفغانستان، لە مێژووی نوێدا، بە درێژترین شەڕی ئەمەریکا دادەنرێت کە (٢٣) ساڵە بەردەوامە، دوای شەری (١٤) ساڵەی ڤێتنام(١٩٦١ – ١٩٧٥) و شەڕی (٩) ساڵەی عێراق (٢٠٠٣ – ٢٠١١) ، زۆر لەسەربازەکانی ئەمەریکا لەو نەوەنە کە لەسەردەمی ئەو شەڕەدا لە دایک بوون!\nهێڕشە فڕۆکەوانییەکانی بزووتنەوەی قاعیدە لە ١١ی سپێتەمبەری ٢٠٠١، بۆ سەر تاوەرەی بازرگانی جیهانی و مۆڵگەی پنتاگۆن و چەند بنکەیەکی دیکەی ئەمەریکی، کە بوونە هۆی کۆژرانی (٢٩٩٦)کەس و برینداربوونی نزیکەی (٢٥) هەزاری دیکە، جگە لە زەرەرو زیانە مادییەکان، ئەمەریکای تووشی کاردانەوەیەکی هیستیری کرد و قۆناغێکی سەخت و خوێناویی لەو دۆژمنکارییە دەستی پێکرد.\nجۆرج دەبلیوو بوش، بە فەرمی ئیعلانی شەڕی کرد لە گەڵ ئەفغانستان و هاوپەیمانییەکی جیهانی لە گەڵ (٤٢) وڵات پێکهێنا. ئەمەریکا، ناوی عێراق و ئێران و کۆریایی باکوریشی خستبووە نێو دۆسیەی سێ شەیتانە شەڕانییەکان. بە هەموو هێز و جەبەرووتی خۆیان کەوتنە پەلاماردانی جەنگاوەر و خەڵکی سیڤیلی ئەفغانستان، سەرەتا هەر دە تا بیست هەزار سەربازێکی شەڕکەری مەشقپێکراویان ڕەوانەی ئەو وڵاتە کرد، بەڵام چونکێ ڕۆژ دوای ڕۆژ، شەڕ و پێکدادەنەکان دژوارتر و خوێناویتر دەبوون و نە حکومەتی ئەفغانی و نە ئەمەریکا دەروەستی موجاهیدە جەنگاوەرەکان نەدەهاتن، سەرەڕای باڵادەستییان لە چەکی پێشکەتوو و توانا و هێز، هەستان بە ناردنی هێزی سەربازی زۆرتر بۆ ئەو وڵاتە، سەرۆکایەتیی هەردوو بووش (باوک و کوڕ) کۆتاییان هات، ئەو شەڕە کۆتایی نەهات، تا وای لێهات باڕاک ئۆباما لە ساڵی ٢٠١٢ نزیکەی (١٠٠) هەزار سەربازی ڕەوانەی بەرەکانی شەڕ کرد لەو وڵاتە. کاتێک دۆناڵد ترمپ بوو بە سەرۆکی ئەمریکا، گوتی” بابە، ئەو شەڕە نێو خێڵ و تایفەکانی ئەو وڵاتەیە، ئێمە چیمان لەوان داوە، دەبێ هێزەکانمان بکشینینەوە و کوڕی خۆمان بۆ خەڵک بە کووشت نەدەین”، جا وردە وردە هێزەکانی لەو وڵاتە کشاندەوە، کە جۆو بایدن، لە دوایین هەڵبژاردن دەرچوو و جێگەی ترەمپی گرتەوە، ژمارەی هێزەکانی ئەمەریکا، لەوێ هەر (٢٥٠٠) چەکدارێک مابوونەوە.\nکاتێک بایدن پێش نزیکەی مانگێک، بریاری کشانەوەی تەواوی هێزەکانی خۆی دا لە ئەفغانستان، چەکدارانی بزووتنەوەی تاڵەبان، زۆر بە حەماسەتەوە دەستیان کرد بە هێڕشکردن و چالاکیی چەکداریی لە ناوچەکانی خۆیان، تا بەگوێرەی دواین ڕاپۆرتی (CNN)، تا ١٢ی ئەم مانگەدا، توانیویانە (٦٥٪)ی خاکی ئەفغانستان بخەنە ژێر دەسەڵاتی خۆیان. سوپای ئەفغانییەکان، ئەگەرچی هێزی ئاسمانی ئەمەریکی پشتیوانیان دەکات و ڕۆژانە بۆمبارانی ئەو شاخ و داخ و شارانە دەکەن، زۆر ورەیان دابەزیووە و بە هاسانی، لە زۆر شوێن بێ شەڕ خۆ دەدەن بەدەستەوە و ئاڵای سپی هەڵدەکەن.\nدەزگای هەواڵگەری ئەمریکا پێشتر، وای مەزەندە کردبوو بە (٦) مانگ، چەکدارانی تاڵەبان تەواوی ئەفغانستان بگرنەوە، بەڵام هەر ئیمڕۆ، دەڵێ ڕەنگ بێ (٩٠) ڕۆژی دی نەبا و کابولی پایتەخت بکەوێتە ژێر دەستی تاڵەبان.\nئەگەرچی، گفتوگۆیەکی ساردوسووڕ، لە قەتەڕ لە نیوان نمایندەی حکومەتی ئەفغانی و نوێنەرانی تاڵەبان هەیە، بەڵام پێناچی بگەنە ئەنجامێک خیری هەمووانی تێدا بێ و ئاوێک بەو ئاگرە دابکات.\nدوایین پرسیاریان، لە بایدنی سەرۆکی ئەمەریکا ئەوەبوو:( ئەگەر تاڵەبان، هەموو ئەفغانسانی گرت، هەڵوێستت چی دەبێ؟)\nلە وەڵامدا گوتی:(ئێمە، بریاری کشانەوەی هێزەکانی خۆمان لەو وڵاتە داوە، بەبێ هیچ “ئەگەر و مەرجێک”!)\nئێمڕۆ، کە هەوالەکانی ئەو وڵاتە خێر لە خۆ نەدیوە، بوونەتە مانشێت و سەردێڕی دەنگ و باسەکان، قسە و باسی زۆر دەکرێ. لێکدانەوەکان فرە ئاواز و نەغمە و بۆچوونن. ئەوەی کە گومانی تێدانییە ئەوەیە، ئەمەریکا بە هەماهەنگی وڵاتانی ڕۆژاوا، دەیەوێت دەست لە ئەفغانستان و چەند ناوچەیەکی دیکەی ڕۆژهەڵاتی ناوەند هەڵگرێ و پتر سەرقاڵی ڕووبەرووبۆنەوە بەرپەرچدانەوەی پەرەسەندن و گەشەسەندنی هێزی وڵاتە ئابوورییە بەهێزەکەی چیین بێ. ئەو دەزانێ نەوتەکە هەر بۆ خۆیەتی و نایەوێ ڕۆڵەکانی خۆی لە پێناوی بەرژەوەندی بێبەرهەمی یان کەمبەرهەمی وڵاتانی دیکەدا بخاتە مەشەقەت و مەرگەساتەوە.\nبایدن، وەک سیاسییەکی کارامە و شارەزا، وای تێگەیشتووە، کە کێشەکانی ئەفغانسان و عێراق و سوریا و یەمەن و لیبیا، کێشەی ناوخۆیی نێوان پێکهاتەکانی خۆیانن، دەبێ هەر خۆشیان هەوڵی چارەسەرکردنیان بدەن.\nتاوەکو ئیمڕۆ، (٢٤٠٠) سەربازی ئەمەریکی و (١١٠٠)ی هێزی ناتۆ لە ئەفغانستان کوژراون و بە هەزارانیش بریندار بوون. بە ددان پێنانی خۆیان، بە (٧) سەرۆک کۆماری یەک لە دوایەکی ئەمەریکا، تا ئیمڕۆ نەیانتوانیووە، هیچ گۆڕانکارییەکی جەوهەری لەو وڵاتەدا بکەن و هیچ سەرکەوتنێکی سەربازیی یان دیپلۆماتییان تۆمارنەکردووە، جگە لە کووشتنی ئوسامە بن لادن!\nژمارەی قوربانییەکانی ئەفغانی بە (٢٦٠) هەزار کەس مەزەندە کروان و بە نزیکەی یەک ملیۆن بریندارو پەککەوتە و بێسەروشووێن. نزیکەی (٤) بۆ (٥) ملیۆن ئاوارە و دەردەدەریشیان هەیە. کەم وڵات هەیە پەناهەندە و ئاوەرەیی ئەفغانی نەگەیشتبیتێ. لە مالوێرانی و کاولکاری شار ودێ و داڕمانی باری ئابووری و دابەزینی ئاستی خوێندن و داتەپینی کەرتی تەندرووستی و لەبەریەک ترازانی جومگە کۆمەڵایەتییەکان هەر باس ناکرێن. پتر لە نێوەی قوربانییەکانی ئەو وڵاتە، ژن و منداڵ و خەڵکی سڤیلی بێ دەسەڵاتن. بەداخەوە کە چۆڕاوگەی خوێنەکەش هەر بەردەوامە.\nپرسیارە، ئاڵۆزەکە ئێستا ئەوەیە، ئەگەر ئەفغانستان دیسان بوو بە ئەمارەتێکی ئیسلامی، ئایا وەکو جاری یەکەم دەبێتەوە مۆڵگەی ئیسلامییە توندڕەوەکان و بنکەی هێڕشکردنە سەر وڵاتانی دیکە؟ وڵاتەکانی دەرودرواسێ هەڵویستیان چی دەبێ؟ ئەو ئیماراتە هەر لە نێو چوارچیوەی ئەفغانستاندا دەبێ، یان وەک بەهاری عەرەبی تەشەنەدەکات و پڕشکی دەپەڕێتە وڵاتانی دیکەش؟ ئایا خەڵکی ئەو وڵاتە دوچاری ئەبلوقەی دەرەکی دەبنەوە یان هێندێ وڵاتی وەکو هیندستان و ئێران و قەتەر…. بە فەرمی ددانی پێدادەین وەک حکومەتێکی سەربەخۆ؟ ئەدی نەتەوە یەکگرتوەکان هەڵوێستی چی دەبێ؟\nئایا ئەمارەتی نوێی ئەفغانستان، چ کاریگەرییەکی دەبێ لەسەر پەیوەندیی نێوان ئێران و ئەمەریکا و تورکیا و سعودیە و قەتەر، هەریەکەی بەجیا؟\nئەگەرچی ئایندەی ئەو وڵاتە ڵێڵە و دیار نییە، بەڵام ئەوەی دیارە ئەوەیە کە کێشەی ئەفغانستان تەنها بە ئەقڵمەندی و لێکتێگەیشتن و قبوڵکردنی یەکدی چارەسەر دەکرێ. ئەزموونی شەڕی (٢٥) ساڵەی دوایی سەلماندی کە دوو وڵاتە زڵهێزەکەی جیهانیش هیچ هێمنی و ئارامی و خۆشگووزەرانییەکیان بەو وڵاتە نەبەخشی. جگە لە خوێنڕشتن و ماڵوێڕانی.\nئیمڕۆ، بۆ هەر دووسەر نەفەری ئەفغانی، مینێک چاندراوە و بای دووجاران قڕکردنی کۆی خەڵکی ئەو وڵاتە چەک و جبەخانە ئامارکراوە. ئەگەر هەموو وڵاتانی جیهان دەستی کۆمەک و یارمەتی بۆ ئەو وڵاتە درێژ بکەن، چونکە کاوکارییەکە هێندە گەورەیە، پێویستی بە شەش حەوت ساڵێکە تا لەسەر پێی خۆی ڕاوەستێتەوە. خەڵکەکەشی بیست سی ساڵییان دەوێ، تا ئاسەوارە ناخۆشەکانییان لە دەرووندا دەسڕێتەوە و ناخۆشییەکانیان لەبیر دەچێتەوە. خەڵکێکی زۆر دەست و قاچیان پلاستیکە و دەروونیان پشێووە و نەخۆش و زامدارن.\nهێندێک لە کوردەکان و عیراقییەکانیش، دووبارە بوونەوەی شانۆگەرییەکەی ئەفغانسان، لە عێراق بە دوور نابینن، چونکە تاکو ئێستا داعش و پشتیوانەکانی لە ناوەچەکە هەن و خەریکی خۆ خڕکردنەوەن و کەش و هەوای ئەو دوو وڵاتیش لە زۆر ڕووە وێکدەچن. شیکەرەوەیەکی سەربازیش گوتویەتی، تاکو ئێستا سوپای عێراق بە تەواوەتی هەڵنەستاوەتەوە سەر پێ و دووبارە بوونەوەی ڕووداوەکانی ساڵی ٢٠١٤ بەدوور نازانێت!\nPrevious تره‌یله‌ری فیلمی سینەمایی “ئەزموون” لە دەرهێنانی شەوکەت ئەمین کورکی بڵاوکرایه‌وه\nNext رەگەزپەرستانی تورکیا داوای کوشتنی پەنابەرانی سوریا دەکەن.. رەزا شوان


ئەو بەڵگانەی بە چالاکوانانی بادینان گیراون چاتی ناو مۆبایل و وێنه‌ی یادگارین – لڤین پرێس\nئەو بەڵگانەی بە چالاکوانانی بادینان گیراون چاتی ناو مۆبایل و وێنه‌ی یادگارین\nعومەر گوڵپی رایگەیاند، ده‌رکه‌وت هیچ به‌ڵگه‌یه‌ک نییه بیسه‌لمێنێت ئه‌م چالاکوانانه‌ی سنوری پارێزگای دهۆک به‌شداربووبن له دروستکردنی گروپی سیاسی یان نیه‌تی ئه‌وه‌یان هه‌بوو بێت که حکومه‌تی هه‌رێم بڕوخێنن.\nعومەر گوڵپی، ئەندامی پەرلەمانی کوردستان لە فراکسیۆنی کۆمەڵی دادگەری کە ئامادەی دانیشتنی دادگایی کردنی چالاکوانانی دهۆک بوو لە دیدارێکدا لەگەڵ دەنگی ئەمریکا وردەکاری دانیشتنەکە دەگێڕێتەوە.\nعومەر گوڵپی وتی”هه‌موو ئه‌و به‌ڵگانه‌ی خرانه‌ڕوو له‌لایه‌ن ئه‌نجوومه‌نی ئاسایش و داواکاری گشتی و ئه‌وه‌ی که له دۆسیه‌کانیاندا هه‌بوو بۆمان ده‌رکه‌وت هیچ به‌ڵگه‌یه‌ک نییه بیسه‌لمێنێت ئه‌م چالاکوانانه‌ی سنوری پارێزگای دهۆک به‌شداربووبن له دروستکردنی گروپی سیاسی یان نیه‌تی ئه‌وه‌یان هه‌بوو بێت که حکومه‌تی هه‌رێم بڕوخێنن، کاری چه‌کداری بکه‌ن”.\nئاشکرای کرد: به‌ڵگه‌کان بێجگه له گفتوگۆی چاتی ناو مۆبایل و وه‌تس ئاپ و وێنه‌ی فۆتۆی یادگارین که ئه‌مانه پێشتر هه‌ندێکیان یه‌کیان ناسیووه ئه‌ندامی هاوپه‌یمانی نیشتیمانی بوون که حیزبێکی ڕێگه‌پێدراو بووه و به‌شداری هه‌ڵبژاردنه‌کانیان کردووه، دکتۆر عامر ته‌مه‌نی 51 ساڵه و پاڵێوراوی هاوپه‌یمانی نیشتیمانی بووه بۆیه ئه‌و شتانه‌ی که به به‌ڵگه هێنرانه‌وه ئه‌و باس و خواسه ئاساییانه‌ن که هه‌موو هاوڵاتیه‌ک له کوردستاندا ڕۆژانه له ماڵه‌کان و له چایخانه و له فه‌یسبوک و تۆڕه کۆمه‌ڵایه‌تیه‌کان گفتوگۆیان له‌باره‌وه ده‌که‌ن.\nگوڵپی ئاماژەی بە وتەی شاهێدەکاندا و وتی”هه‌ندێک له تۆمه‌تباره‌کانی تر کرابوون به شاهێد به‌سه‌ر هه‌ندێکیانه‌وه، له‌م دوو ڕۆژه‌ی دادگاییدا، ئێمه بینیمان سێ که‌سیان هێنا بۆئه‌وه‌ی شاهێدی بده‌ن له‌سه‌ر گروپێکی تریان شاهێده‌کان له‌دژ هێنرابوون واته ئه‌نجوومه‌نی ئاسایش هێنابوونی بۆئه‌وه‌ی له‌دژی تۆمه‌تباران شایه‌تی بده‌ن که‌چی به‌پێچه‌وانه‌وه له به‌رژه‌وه‌ندی ئه‌وان شایه‌تیاندا، شایه‌تیه‌که‌یان ئه‌وه بوو که ئه‌مانه خه‌ڵکی باشن هیچ شتێکی خراپیان لێ نه‌بینیون و به‌هیچ جۆرێک نیه‌تی ئه‌وه‌یان نه‌بووه گروپی سیاسی دروست بکه‌ن و ناسینه‌که‌یان ناسینێکی کۆمه‌ڵایه‌تی بووه، ئه‌وانه‌ی پێشتر له حیزبی هاوپه‌یمانی نیشتیمانی بوون وه‌کو کاری ڕێکخراوه‌یی و سیاسی به‌یه‌که‌وه بوون”.\nئەو دەشڵێت “هه‌ستمانکرد دادوه‌ره به‌ڕێزه‌کان تۆزێک “موته‌شه‌نج”ن به‌رامبه‌ر ئه‌و ئاماده‌بوونه ته‌نانه‌ت ئه‌مڕۆ سه‌رۆکی دادگا ڕووی له په‌رله‌مانتاران کرد و وتی ئێوه شوێنتان په‌رله‌مانە چی ده‌که‌ن لێره؟ واته به‌بڕوای ئێمه ئێستا له هه‌رێمی کوردستاندا هیچ دۆسیه‌ک هێنده‌ی دۆسیه‌ی ده‌ستگیرکراوانی سنوری پارێزگای دهۆک گرنگتر نییه بۆ په‌رله‌مانتار که تێیدا ئاماده‌بێت و چاودێر بێت و پارێزه‌ری مافی ئه‌و ده‌ستگیرکراوانه بێت، ڕاسته به‌پێی یاسا ده‌سه‌ڵاتی ئه‌وه‌مان نییه ده‌ستێوه‌ردان له کاری دادگا بکه‌ین، وه ناشیکه‌ین”.\nپەرلەمانتارەکە ئاماژە بەوەدەکات کە ئه‌نجوومه‌نی ئاسایش سکاڵاکاره له‌سه‌ریان، دەستگیرکراوەکانیش له‌ناو زیندانی ئه‌نجوومه‌نی ئاسایشدان، هەربۆیە دەپرسێت “چۆن شتی واده‌بێت له‌دنیادا! ده‌زگایه‌ک خۆی سکاڵاکاربێت و ئه‌م که‌سانه‌ش خۆی ده‌ستگیری کردوون”.\nروونیکردەوە “ئه‌مانه‌ی تۆمه‌تبارکراون له‌سنوری پارێزگای دهۆک 100% خه‌ڵکی خوێنده‌وار و ڕۆشنبیر و ده‌رچووی زانکۆ و مامۆستای زانکۆن، به‌ڕێوه‌به‌ری به‌شن، ئه‌ندازیارن، ڕۆژنامه‌نوسن، خه‌ڵکی به‌توانان زمانزانن هه‌یانه کاندیدی دکتۆرایه واته ئه‌و کاته‌ی گرتویانه بڕیاربووه مه‌وعیدی هه‌بێت بۆئه‌وه‌ی چاوپێکه‌وتنی زاره‌کی بکات که کۆتا قۆناغی وه‌رگرتنیه‌تی بۆ دکتۆرا، باشه خه‌ڵکانێک مامۆستای زانکۆبن، ڵێکۆڵه‌ربن بۆ نموونه هه‌یانه پێشمه‌رگه بووه وه‌کو خۆی له‌هۆڵی دادگا وتی من 27 ساڵ ته‌مه‌نی خۆم به‌خشی به‌م وڵاته بۆ پارێزگاری کردن له کورسیه‌که‌ی ئێوه، ئایا ئێستا من ده‌چم کارێک ده‌که‌م دژی وڵاته‌که‌ی خۆم؟! بۆیه یه‌کێک له جیاکه‌ره‌وه‌کانی خه‌ڵکی تاوانکار ئه‌وه‌یه که له‌ژیانیدا سه‌رکه‌وتوو نییه واته به‌شێوه‌یه‌کی گشتی ده‌ڵێم نه‌ک به‌ڕێژه‌یی.”\nعومەر گوڵپی دەشڵێت “ئه‌و تۆمه‌تانه‌ی ڕووبه‌ڕوویان کراوه‌ته‌وه بریتی بوو له‌وه‌ی ئه‌مانه هه‌وڵیانداوه گروپێکی سیاسی دروستبکه‌ن به‌ناوی بزوتنه‌وه‌ی ئاینده، ئه‌مانه ویستویانه گروپی چه‌کداری دروست بکه‌ن، ئه‌مانه ویستویانه ته‌قه بکه‌ن له پارێزگار، ویستویانه مادده‌ی ته‌قینه‌وه دابنێن بۆ کوڕی سه‌رۆکی حکومه‌ت له‌کاتێکدا هیچ به‌ڵگه‌یه‌ک و هیچ نیشانه‌یه‌کیشیان پێنه‌گیراوه، چۆن ده‌کرێت گروپێک هه‌بێت ویستبێتی کاری چه‌کداری بکات و چه‌کیشی پێنه‌گیرێت.”\nعومەر گوڵپی ئەوەشی وت “ئه‌گه‌ر دادگا دیسان هه‌مان هه‌ڵه‌ی پێشووی دوباره کرده‌وه و ئه‌م تۆمه‌تبارانه‌ی به‌ناڕه‌وا سزادا، ئه‌گه‌ر له دادگای ته‌میز-پێداچوونه‌وه‌ش بۆنموونه سزاکه هه‌ر چه‌سپی، ئه‌وا ده‌بێت له‌ڕێگه‌ی دادگای فیدڕاڵیه‌وه له به‌غداده‌وه دکتۆر به‌رهه‌م سه‌رۆک کۆماری عێراق ته‌ده‌خول بکات”.\nداعش هێرشی ئەنجامدا و ئەفسەرێکی کوشت\nبەفەرمانی دادگا لیژنە هاوبەشەکان (ڤی ئای پی) داخست


لێدوانێكی دارا سێكانیانی حكومەتی هەرێم ناچار دەكات بڕیارێكی بەپەلە دەربكات Speda Tv\nKhubaib 21/09/2021 - 12:00 بڵاوکراوەتەوە لە كوردستانی\nدوای بڵاو بوونەوەی لێدوانێكی ڤیدیۆیی مامۆستا دارا سێكانیانی كاندیدی ژمارە ٢١ لە بازنەی ( ١) ی باكوری سلێمانی و شارباژێڕ كە باس لە بەنداوی چەقچەق دەكات، دەزگایەكی هەواڵی نزیك لە حیزبی دەسەڵاتدار لە شاری سلێمانی ڕایگەیاند كە حكومەت بڕیاریداوە بەتەرخانكردنی بڕێك پارە بۆ نۆژەنكردنەوەی بەنداوەكە.\nدوێنێ دوو شەممە، دارا سێكانیانی كاندیدی ژمارە 21 لەبازنەی یەكی سلێمانی كە یەكێكە لە كاندیدە بەهێزو دیارەكان، ڕەخنەی لەوەگرت كە لەبەر نەبوونی پلانی تۆكمە لەلایەن حكومەت و دەسەڵاتدارە پەیوەندیدارەكانەوە، پڕۆژەی بەنداوی چەقچەق لەماوەیەكی كەمدا شكستی هێناوەو هیچ لێپرسینەوەیەك نیە لە چۆنیەتی خەرجكردنی داهاتی وڵات و پێویستە هاوڵاتیانی هەرێمی كوردستان لەڕۆژی دەنگداندا ئەم شكستانەی دەسەڵاتدارانی هەرێمیان لەیاد بێت.\nلەدوای بڵاوبوونەوەی لێدوانەكەی دارا سێكانیانی دوای نۆ كاتژمێر لە نیوەی شەودا دەزگایەكی میدیایی نزیك لە حیزبی دەسەڵاتدار لە شاری سلێمانی هەواڵێكی بڵاوكردەوە كە حكومەتی هەرێمی كوردستان بڕیاریداوە بڕی 3 ملیار دینار بۆ نۆژەنكردنەوەی بەنداوی چەقچەق تەرخان بكات.\nئەمەش ئەو ڕاستیە دەسەلمێنێت كە لێدوانەكانی دارا سێكانیانی كاندیدی ژمارە 21 لە بازنەی (1) ی سلێمانی لەلایەن دەسەڵاتدارانی هەرێمی كوردستانەوە بەهەند وەردەگیرێت، چونكە تاكە لێدوان و ڕەخنەیەكی ئەو كاندیدە كە لەلایەن توێژێكی بەرفراوانی شاری سلێمانیەوە پشتیوانی دەكرێت، دەسەڵاتدارانی حكومەتی هەرێمی كوردستانی هێنایە سەرخەت و ناچاری كردوون كە بڕیارێكی بەپەلە دەربكەن.\nلەم بارەیەشەوە چاودێرانی سیاسی و چالاكوانانی مەدەنی داوا لە هاوڵاتیان دەكەن كە چیتر بەبەڵێنە بێ بنەماكانی پێش هەڵبژاردن لەلایەن دەسەڵاتدارانەوە فریو نەخۆن، بەڵكو لەڕۆژی دەنگداندا سزای ئەو كەس و لایەنانە بدەن كە چەندین ساڵە سامان و بودجەی ئەم وڵاتە تاڵان دەكەن.\nشایانی باسە بەنداوی چەقچەق دەكەوێتە باكووری ھاوینەھەواری سەرچنار لەشاری سلێمانی بە دووری یەك كیلۆمەترو بەرزییەكەی 13 مەترە و لە ساڵی 2002 لەلایەن ڕێكخراوی قەندیلی سویدییەوە پڕۆژەكە دەستی پێكراوەو لە ساڵی 2006 دوای چەند ڕۆژێك لە تەواوبوونی بەھۆی بارانبارینێكی زۆرەوە ھەرەسی ھێنا.


بەرهەم ساڵح، سەرۆککۆماری عێراق ڕۆڵی دەزگا ئەمنییەکانی بەرزنرخاند بۆ زوو دەستگیرکردنی بکوژی خانەوادە کوردەکەی گەڕەکی مەنسوری شاری بەغدا.\nئەمڕۆ یەکشەممە، 20ی ئەیلولی 2020، نوسینگەی سەرۆککۆماری عێراق ڕاگەیاندراوێکی بڵاوکردەوە کە تێیدا هاتوو، بەرهەم ساڵح، سەرۆککۆماری عێراق لە کۆشکی بەغدا پێشوازی لە ژمارەیەک ئەفسەری ئەو تیمە ئەمنییە کرد کە بەشدارییان کرد لە دەستگیرکردنی بکوژی خانەوادە کوردەکەی بەغدا لە ماوەیەکی پێوانەییدا.\nئاماژە بەوەکراوە، "سەرۆککۆماری خێرایی وەڵامدانەوەی هێزە ئەمنییەکان و هەماهەنگیکردنیان لەگەڵ هێزە ئەمنییەکانی هەرێمی کوردستانی بەمەبەستی دەستگیرکردنی ئەو بکوژە بەرزنرخاند، چونکە تاوانەکە تاوانێکی قێزەونە و ڕای گشتی ورژاند".\nبەگوێرەی ڕاگەیاندراوەکە، "بەرهەم ساڵح جەختی لە گرنگی ڕۆڵی هێزە ئەمنییەکان کردووەتەوە لە پاراستنی ئاسایش و کایەکانی یاسا و سەقامگیری کۆمەڵگای عێراقی، هەروەها جێبەجێکردنی یاسا دەرهەق بە تاوانباران کۆڵەکەی بنیادنانەوەی دەوڵەتی هاووڵاتیە".\nئەوەشخراوەتەڕوو، "سەرۆککۆمار بە وردی گوێی لە شرۆڤەی ئەندامانی تیمەکە گرتووە لەبارەی چۆنێتی ئەنجامدانی تاوانەکە لەلایەن بکوژەکەوە".\nنوسینگەی سەرۆککۆماری عێراق لە ڕاگەیاندراوەکەدا ئاماژە بەوەشکردووە، "بەرهەم سالح، نوسراوی ڕێزو پێزانینی خۆی ئاڕاستەی ئەندامانی تیمەکە".\n2020.10.01 - 15:29\nبۆ دەرچووانى پۆلى 12.. نمرەکانتان لەگەڵ بەشەکانى زانکۆ لاین بەراورد بکەن\n2020.09.30 - 15:59


به‌غدا ده‌كوڵێ و كوردستانیش خه‌مسارد\n*ئه‌گه‌رچی ده‌وڵه‌تی عیراق یه‌كێكه له‌وڵاتانی كێڵگه نه‌وتیه‌كانی دنیا، به‌ڵام به‌پێی هه‌موو سه‌رچاوه ناوخۆیی‌و بیانیه‌كانیش ژیان‌و گوزه‌ران‌و خزمه‌تگوزاری خه‌ڵك له ناوه‌ڕاست‌و باشوری عیراق له ژێر سفره. ململانێی حزبایه‌تی‌و مه‌زهه‌بی ته‌نانه‌ت گروپ گروپێنه‌ی شیعه مه‌زهه‌به‌كان‌و گه‌نده‌ڵی، بینه‌قاقای هاوڵاتیانی گرتووه. قووتی ڕۆژانه‌ی خه‌ڵك چۆته پشتی شێرو به ئاسانی ده‌ست ناكه‌وێت. له ئه‌نجامی شه‌ڕی هه‌شت ساڵه‌ی عیراق‌و ئێران‌و نه‌بوونی خزمه‌تگوزاری پێویستی پزیشكیی حكومه‌تیش، رێژه‌ی نه‌خۆشیه خراپه‌كان چۆته ئاستێكی باڵا. له دێر زه‌مانیشه‌وه له كلتوری نه‌ته‌وه‌كان هاتووه كه (برسێتی ڕه‌گێكی له هارییه). به‌پێی زانیارییه‌كانیش ئه‌وه‌ی ئه‌مڕۆ له لوبنان‌و عیراق ده‌گوزه‌رێ ئه‌نجامی نه‌داری‌و بێزاربوونی مرۆڤه‌كانه له ژیان. به‌پێی ڕێكه‌وتننامه‌ی نێوده‌وڵه‌تی مرۆیی‌و ئاینه‌كانیش هه‌موو كه‌سێك هه‌قی ئه‌وه‌ی هه‌یه له كاتی برسێتی‌و ئازاردانا هاوار بكات، به‌ڵام جیاوازی هاواركردنی خۆپیشانده‌رانی عیراق‌و لوبنان له‌وه‌دایه كه لوبنانیه‌كان له عیراقیه‌كان شارستانیترن، بۆیه به‌شێوه‌یه‌كی سه‌رده‌میانه هاواره‌كه‌ی خۆیان ده‌گه‌یه‌نن (رێستۆرانت، كافیتریا، تیپی مۆسیقاو گۆرانی سه‌ر شه‌قامیان) دامه‌زراندووه، به‌ڵام خۆپیشانده‌رانی عیراق له‌گه‌ڵ هاواره ڕه‌واكانیان توندوتیژی به‌كارده‌هێنن‌و زیان به ژێرخانی وڵاته‌كه‌یان ده‌گه‌یه‌نن.\n*به‌پێی هه‌واڵی میدیاكان‌و قسه‌ی كورده‌كانی خۆمان له به‌غدا، هه‌ندێ له دروشم‌و داواكارییه‌كانی خۆپیشانده‌ران دژی هه‌رێمی كوردستان‌و داوای هه‌مواركردنه‌وه‌ی ده‌ستوری عیراق‌و راده‌ستكردنه‌وه‌ی نه‌وتی كوردستانه. ئه‌نجومه‌نی نوێنه‌رانی عیراقیش بڕیاری له‌سه‌ر هه‌مواركردنه‌وه‌ی ده‌ستورداو لیژنه‌یه‌كی هه‌ژده كه‌سیشیان بۆ دیاریكرد. ئه‌وه‌ی به‌نده‌ش له شاشه‌ی ته‌له‌فزیۆنه‌كان بینیم هه‌ندێ له سیاسیه شۆڤێنیه‌كانی عه‌ره‌ب ده‌ڵێن (ده‌ستوری عیراق له‌لایه‌ن كوردو بۆ به‌رژه‌وه‌ندی كورده‌كان نووسراوه‌ته‌وه، شیعه‌كانیش خوا خوای وه‌رگرتنی ده‌سه‌ڵات‌و ئیمتیازات بوون). هه‌مووشمان ئاگادارین چوارده ساڵه ده‌ستور ڕاپرسی له‌سه‌ر كراوه، كه‌چی هێشتا ماده‌ی (140)ی ده‌ستوری عیراق كه به‌شێكی تایبه‌ته به ناوچه دابڕێنراوه‌كانی كوردستان، به‌هۆی سیاسه‌تی شۆڤێنیه‌وه هه‌نگاوێكی ئه‌وتۆی بۆ نه‌نراوه.\n*ئایا ئێمه‌ی كورد له باشووری كوردستان تا چه‌ند ئاگاداری نه‌خشه ژێربه‌ژێره‌كانی ئه‌و ڕووداوانه‌ین…؟ ئایا هیچ ئاماده‌كارییه‌كمان بۆ ئه‌گه‌ره چاوه‌ڕوانكراوو نه‌كراوه‌كانمان كردووه..؟ ئایا سازو ئاماده‌و یه‌كگرتووین..؟ چه‌كی به‌هێزی دوو له‌سه‌ر سێی هه‌رسێ پارێزگاكه‌ی هه‌رێمی كوردستان به‌كارده‌هێنین بۆ پوچه‌ڵكردنه‌وه‌ی پیلانه شۆڤێنیه‌كان…؟\nئه‌وه‌نده‌ی به‌نده له میدیاكان ده‌بینم‌و ئاگاداری هه‌ندێكیشم ئه‌وه چه‌ندین مانگه سه‌ركرده‌ی هه‌رسێ حزبه ده‌سه‌ڵاتداره‌كه‌ی كوردستان ناتوانن كۆبوونه‌وه‌یه‌ك بۆ خۆیان ڕێكبخه‌ن. (ی.ن.ك)و پارتیش هه‌ر خه‌ریكی یه‌كتر په‌راوێزخستن‌و گله‌یین له‌یه‌كتر، له‌سه‌ر جێبه‌جێنه‌كردنی رێكه‌وتننامه‌ی نێوانیان‌و جۆری هاوبه‌شی له حوكمڕانیدا.\n*له دوای كۆڕه‌وه ملیۆنیه‌كه سه‌ركرده‌ی حزبه سیاسیه‌كانی كوردستان له پێناوی به‌رژه‌وه‌ندی گه‌لی كوردستان چاویان له (180) هه‌زار ئه‌نفال‌و كیمیابارانی هه‌ڵه‌بجه‌و هه‌شت هه‌زار بارزانی‌و شه‌هیدو له‌سێداره‌دانی سه‌دان تێكۆشه‌ری كورد، پۆشی‌و ده‌ستیان خسته‌ده‌ستی (سه‌دام حسێن)ی گه‌وره‌ترین بكوژی نه‌ته‌وه‌كه‌مان. كه‌چی ئێستا به‌هۆی سه‌رقاڵیان به قسه‌ی كادیرێك، گرتن‌و دادگایی نه‌كردنی چه‌ند كادیرێك، جێبه‌جێنه‌كردنی ڕێكه‌وتننامه‌ی سیاسی‌و په‌راوێزخستن له حوكمڕانیی كوردستان، مشورێكی وه‌زعه ئاڵۆزو مه‌ترسیداره‌كه ناخۆن. نازانم ئێمه‌ی كورد بۆچی بۆ بێگانه (غفور الرحیم)و بۆ خۆشمان (شدید العقاب)ین…؟ ناكرێ‌و ناشێ ئێمه‌ی كورد داوای هاوبه‌شی حوكمڕانی له‌گه‌ڵ به‌غدا بكه‌ین‌و خۆشمان له حوكمڕانی هه‌رێمدا كێشه‌مان له‌سه‌ر هاوبه‌شی هه‌بێت.


چەند پەنابەرێکی ئەفغانی بە هۆی دەستڕێژی هیزەکانی ئێران، کوژران | HANA هانا\nHome ڕۆژهه‌ڵاتی ناوه‌ڕاست ئێران چەند پەنابەرێکی ئەفغانی بە هۆی دەستڕێژی هیزەکانی ئێران، کوژران\nژیانی پەنابەرانی ئەفغانی لە ئیران، هەروا لە مەترسیدایە.\nهانا: بەپێی هەواڵی ڕادرۆ زەمانە.، لە دە کیلومیتری شاری هەنارسەر بە پارێزگای کرمان، ترۆمبیلێکی بارهەڵگر کە هەڵگری پەنابەرانی ئەفغانی بوو لە ڵایەن هێزی ئینتزامی کۆماری ئیسلامییەوە کەوتە بەر دەسڕێژی گوولە.\nلە ئەنجامی دەستڕێژی هێزی ئینتزامیی کۆماری ئیسلامی لەو ترۆمبیلە، 5کەس بوونە قوربانی و زیاتر لە 13 کەسیش بریندار بوون.\nبە پێی زانیارییەکان، ئەو بارهەڵگرە دا 28 کەس پەنابەری تێدا بووە.\nشایانی ئاماژیە سالیانە کە خەڵکێکی زۆری ئەفغانی بە هۆی خەراپ بوونی باری ئەمنیەتی وئابووری ئەو وڵاتە بە جێ دەهێلن، ڕێکخراوی مافی مروڤ تا ئێستا چەندین جاڕ لە سەر هەڵسووکەوتی خەراپی کۆماری ئیسلامی لەگەل پەنابەرانی ئەفغانی راپۆرتی دەرداوە.\nبەشێکی بەرچاو لە ئەفغانییەکان بە هۆی باری زمانی و ئایینییەوە لە ئێران نیشتەجێ دەبوون کە بە بەردەوامی کەوتوونەتە ژێر گوشار و زەختی جۆراوجۆر و مافی ژیانیان بە شێوەی پیویست پێ نەدراوە.\nلە ماوەی شەڕی سوویەشدا، کۆماری ئیسلامی بەشێکی زۆر لە ئەفغانییەکانی ناچار کردووە لە شەڕی سوورییەدا بەشدار بن و تا ئێستاش ئەژمارێکی بەرچاویان کوژراون.\nبە هۆی گوشاری چەند قاتی کۆماری ئیسلامی بۆ سەر پەنابەرانی ئەفغانی لە ئێران، ڕوویان کردۆتە وڵاتانی ئوروپایی و بەشێک لەو ئەفغانیانە کە بۆ گەیشتن بە وڵاتانی ئوروپایی بە ئیراندا دەڕۆن دەکەونە بەر دەستڕێژ و ئەشکەنجە و گیران.\nPrevious articleیونان: دوو پەنابەری کوردی رۆژئاوای کوردستان خۆیان سوتاند\nNext articleبکوژە هێرشبەرەکەی مونیخی ئاڵمان، کەسێکی ئێرانی بوو


:: PM:08:31:20/06/2020 \nئێستە حكوومەتی عێراق بەدەست چەندان تەنگژەوە دەناڵێنێت، هەر لە تەندروستی و ئابووری و سیاسی و تەناهی، بەگشتی چاودێر بۆ دۆخی عێراق هەست دەكات پێشوییەكی گەورە لەو وڵاتە هەیە، جەمال كۆچەر، ئەندامی لیژنەی دارایی پەرلەمانی عێراق لە فراكسیۆنی یەكگرتووی ئیسلامی لە دیمانەیەكی "وشە"، تیشك دەخاتە سەر كێشە داراییەكان و ئاستی گەندەڵی لە عێراق.\nبنەبڕكردنی گەندەڵی لە عێراق بەهەنگاو دەبێت\n*كێشەكانی بەردەم بودجەی عێراق چین، حكوومەت بۆچی بودجە رەوانەی پەرلەمان ناكات و ئاستی كورتهێنان چەندە؟\nپەرلەمانی عێراق تا كۆتایی ئەم مانگە بواری بە حكوومەتی دا بۆ رەوانەكردنی بودجەی 2020 بۆ پەرلەمان، بۆیە نۆ رۆژ ماوە و پێویستە رەوانەی بكات، ناكرێت دەوڵەت بێ بودجە بێت، چونكە مانای ئەوەیە خەرجییەكان بەبێ حسێبە، بۆ دەوڵەتی عێراق ئەگەر بودجە رەوانە نەكات، مانای وایە بەرنامەی حكوومەتەكە جێبەجێ نابێت، مانای وایە حیساباتی كۆتایی نابێت، واتە ناتوانن هیچ بەڵێنێك كە داویانە، جێبەجێی بكەن، چونكە هەر بەڵێنێك كە ئەو حكوومەتە داویەتی، پێویستی بە پارە هەیە بۆ جێبەجێكردنی، بۆیە ئەگەر بودجە نەبێت، هیچ پارەیەكی تەرخانكراو نییە.\nئەگەر نرخی نەوت بەو نرخەی ئێستە بێت، بەلایەنی كەم 50%ی بودجەی عێراق دەبێتە كورتهێنان، چونكە پێشتر نەوت بە 56 دۆلار هاتە خەمڵاندن، ئێستە نرخەكەی 40 دۆلارە، هەر دۆلارێك بە درێژایی ساڵێك داببەزێت، نزیكەی ملیارێك و 215 ملیۆن دۆلار دەبێتە كورتهێنان، واتە بەلایەنی كەم 16 دۆلار بۆ هەر بەرمیلێك دابەزیوە، جارانی 1.2 بكە، واتە 18-20 ملیار تەنیا كورتهێنانی دابەزینی نەوتە، داهاتیش كەم بووەتەوە و كۆرۆنایش هاتووە.\n*لە ماوەی دوایی حكوومەتی مستەفا كازمی باسی چەندان چاكسازی ئابووری كرد، كە تا ئێستە هیچی نەكردووە، چی روودەدات؟\nبەربەستێكی زۆر لەبەردەم چاكسازی لە عێراق هەیە، پێم وایە ئەگەر كازمی بیەوێت چاكسازی بكات، دەبێت دادگایەكی تایبەت بە تاوانی گەندەڵی دابنێت، هێزێكی تایبەتیش هەبێت بۆ جێبەجێكردنی فەرمانەكانی ئەو دادگایە، بێ ئەوە ناتوانێت هیچ چاكسازییەك ئەنجام بدات، چونكە هەر چاكسازیەك دێتە پەرلەمان، ئەو گەندەڵانەیش هەریەكەیان دوو یان سێ دەزگەی راگەیاندن و سوپایەكی گەورەی سۆشیال میدیایان هەیە، جیا لەوەی دەسەڵاتیان هەیە و دەسترۆیشتوون، بۆیە هەر شتێك بێتە پەرلەمان، بە یاسا و هەموواركردن و دەنگدان ناتوانرێت هیچ شتێك تێپەڕ بێت، هەروەها داوا لە خەڵك بكات خۆپێشاندان بكەن لە دژی گەندەڵی و بۆ پاڵپشتیكردنی حكوومەت، پێیان بڵێت دادگەیەكم دروست كردووە و هێزێكم پێكهێناوە و خەڵكیش پشتیوانیمان بكەن، تا بتوانم پارەی دزراوی ئێوە بگەڕێنمەوە.\nدامەزراوەكانی رووبەڕووبوونەوەی گەندەڵی لە عێراق هیچ رۆڵێكیان نییە و وەك گۆڕستانیان لێ هاتووە، تەنیا دۆسیەكان كۆ دەكەنەوە و وندەبێت، بۆ نموونە لیژنەی نەزاهە چەند ئەندامێكیان دەچن دۆسیەی گەندەڵی دێنن، دوای ئەوە گوشار دەخەنە سەر كۆمپانیا و دامەزراوەكان كە ئەگەر بڕێك پارە نەدەن، ئەو دۆسییە دەجووڵێنم، ئەوانیش رێژەی 5-10% بۆ ئەو تەرخان دەكەن، بۆیە ئەو بابەتە راستە، مەشعان جبووری، پەرلەمانتاری پێشووی عێراق، دووپاتی كردەوە كە كاتێك لە لیژنەی نەزاهە بوون، زۆرینەیان وایان كردووە.\nبۆ نموونە لە داهاتی خاڵە گومرگییەكانی عێراق، دەبێت بەلایەنی كەم 12-15 ملیار دۆلار بۆ دەوڵەتی عێراقی بێت، كەچی كەمتر لە دوو ملیار دۆلاری بۆ دێتەوە، لە كۆمپانیاكانی تەلەفۆن و پێوەندیكردن، دەبێت بەلایەنی كەم داهاتەكەیان دوو تا سێ ملیار دۆلار بێت، 300 ملیۆن دێت، سەبارەت بە باج، تا ئێستە 5%ی نەهاتووەتە گەنجینەی حكوومەت، سەبارەت بە كەرتی نەوت، چەند جۆرێك دزی هەیە، لەوانە لە بۆڕییەكان نەوت دەدزرێت و لەوانە بەناوی پاڵپشتی ناوخۆیی، كە ملیۆنێك بەرمیل بە پارەیەكی زۆر كەم دەدەن، بە قسەی عەدنان زورفی، 23 ملیار دۆلار بەهەدەردان لەو دۆسیەدا هەیە.\n*لە عێراق گەندەڵی بووەتە شتێكی باو و زاڵ بەسەر زۆرینەی كەرتەكانی دەوڵەت، بۆچی بنەبڕ ناكرێت؟\nگەندەڵكاران دیارن و تەنانەت حكوومەتیش كە باسی نەهێشتنی دەكات، خۆیشی لەناو ئەو بابەتەیە و بەشێكە لە هاوكێشەكە، سەبارەت بە چارەسەركردنی، كەس ئامادە نییە ملیۆنان دۆلار لەدەست خۆی بدات، ئەوەی هەیە دەوڵەت لەناو دەوڵەتە، مافیاكان لەناو دامەزراوەكانی دەوڵەتن و تۆڕێكی فرەوانە و نیوچە حكوومەتێكن، چارەسەركردنی گەندەڵی پێم وایە بەهەنگاو دەبێت، پێشنیازێكم دا بە كازمی بەوەی پێویستە بەهەنگاو و هەر مانگێك دەست بۆ دۆسیەیەك ببات، وەك خاڵە سنوورییەكان بۆ نموونە، دوای ئەوە بندیوارەكان، چەند موچەیی.\n*سەبارەت بە دۆخی عێراق چی روودەدات، تەنگژەی تێكەڵاو و بۆردمانی ناوخۆیی و دەرەكی هەیە، كێ كراوەتە ئامانج؟\nئەو وڵاتانە نایانەوێ دەوڵەتێكی بەهێز لە عێراق هەبێت، بۆ نموونە ئێران و میلیشیاكان و هێزە سیاسییەكان و سیاسییەكانیش حەزیان لێ نییە، چونكە هەركاتێك دەوڵەتێكی بەهێز هەبوو، ئەوكات دەبێت هەموویان دادگایی بكرێن، لەلایەكی تر هەمووی پەیام و رێككەوتنە، بۆیە ئەوەی لە عێراق روودەدات پشێوییە و لاوازكردنی دەوڵەتە، لە عێراق سەروەری لاوازە.\nمه‌سروور بارزانی گوشاری گه‌وره‌ی كردووه بۆ ئه‌وه‌ی هیچ كه‌سێك كێشه بۆ پڕۆژه‌ی وه‌به‌رهێنان درو\nكۆرۆنا ڕێژه‌ی 20%ی هاورده‌ی بۆ هه‌رێمی كوردستان كه‌م كردووه‌ته‌وه\nهێزه عێراقییه‌كان بۆ خۆنواندن هاتبوونه پێش و گه‌ڕانه‌وه


جگە لە هەنار هەڵەبجە ناوبانگێکی باشی لە درووستکردنی ڕووبەهەناردا هەیە -\n24/02/2020 - 12:42:34 pm\nپێنجشەممە, 7 نوف 2019 – 07:41 ڕۆژنیوز – هەرێم قادر\nڕووبەهەنار لەوەرزی پاریزو كاتی هەنار ڕنیندا دەست بەدروستکردنی دەکرێت، ئەو هەنارانەی وردن یان لەبەر سەرما دەشكێت، خاوەنەكەی بەناچاری دەیكات بە ڕووبەهەنار، کە زۆرتر ڕووبەهەنار لەگەڵ برنج، زەڵاتە، ماسی و ترشیات بەكاردێت و دەخورێت، هەناری ترش باشترینە بۆ دروستکردنی ڕووبەهەنار و تامەكەی خۆشە، ئەوەشی لەهەڵەبجە دەكرێت یەکێکە لە جۆرە باش و سروشتییەکانی ڕووبەهەنار.\nخاوەن باخەکانی هەنار، بۆ دروستکردنی ڕووبەهەنار سەرەتا ئەو هەنارانەی لە باخەکانیان لێیان کردوەتەوە دەیهێنن پاك دەیانشۆنەوە هەرچیەكی گەنیو بێت لادەببرێت، دواتر دەست بە تەکاندنی دەکرێت، ئاوەكەی لەسەر مەنجەڵی گەورەی ئاگر یان غاز دەكوڵێت، ماوەیەكی زۆری دەوێت تاخەست دەبێتەوە، بەهۆی قورسی کارەکەوە هەموو كەس ناتوانێت بیكات.\nمەنجەڵێكی گەورە نزیكەی ٢٢ كیلۆ ڕووبەهەناری تێدا دروست دەکرێت، ئەگەر ئاگرەكەی زۆر بێت ماوەی ١٠ كاتژمێری پێدەچێت تاوەكو خەست دەبێتەوە و دەبێت بە ڕووبەهەنار، لەگەڵ ئەوەی بە ماندووبوونێکی زۆر دەکرێت بەڵام وەک جوتیاران دەڵێن: پارەی کەمیان بۆ دەکات و لە ئێستادا كیلۆی بە ١٠ هەزار دینارە.\nبۆ دروستكردنی ڕووبەهەنار زیاتر ژنان پێوەی ماندوو دەبن و پیاوانیش هاوکارییان دەکەن، ئەو هەنارانەی لێدەكرێتەوە بەدار دەتەكێنرێت و ناوكەكەی دەردەهێنرێت، هەروەها لەكاتی خستنە سەر ئاگردا دەبێت بەردەوام کەسێک ئاگاداریبێت بۆ ئەوەی نەسوتێت، دروستكردنەكەشی زیاتر لەناو باخەكاندا دەکرێت.\nمژدە ئەمین ژنێكی دانیشتووی شاری هەڵەبجەیە و لە کاتی سەرقاڵبوونی بە دروستکردنی ڕووبەهەنار لە بارەی سوودەکانی ڕووبەهەنارەوە قسەی بۆ ڕۆژنیوز كرد و وتی: ڕووبەهەنار سودێكی زۆری هەیە زۆربەیی هاوڵاتیان بەخواردنە كوردەوارییەكانەوە دەیخۆن، بەڵام كاتی زۆری دەوێت و زۆر بەناڕەحەتی دروست دەكرێت، چونكە دەبێت پاكو خاوێن بیكەیت، هەناری گەنیوی تێدا نەبێت.\nپیاوان لە دروستکردنی ڕووبەهەناردا ڕۆڵیان هەیە و لەو بارەیەوە والی عەلی، هاوڵاتیەكی دیكەی دانیشتوی پارێزگای هەڵەبجەیە و وتی: كاتێك ئێمە هەنارەكە لێدەكەینەوە دواتر دەیهێنین جوان پاكی دەكەینەوە، ژنانیش دەی تەکێنن، ئێمەش لەم حەوزە بچوكەدا بەقاچ دەیشێلین ئاوی هەنارەكە دەگوشین، دواتریش دەیخەنە سەر ئاگر تا خەست دەبێتەوە.\nوتیشی: ساڵانی ڕابردوو هەنار كەمبوو پارەی دەكرد، بەڵام ئەمساڵ هەنار زۆرە پارە ناكات، بەو هۆیەشەوە بەناچاری زیاتر خەڵك دەیكات بە ڕووبەهەنار.\nئەوەشی وت: کە ڕووبەهەنار دەتوانرێت بۆ چەندین ساڵ هەڵبگیرێت تێكناچێت، بەڵام لەوەرزێكدا پێدەگات خەڵك هەمووی دەواموكاری هەیە، خەڵک زۆر یارمەتی یەكتر نادات، جاران خەڵك ڕووبەهەناری بۆ فرۆشتن نەدەكرد، بەڵكو بۆخواردنی خۆی و دیاری زیاتر دەكرا.\nوەفا عوسمان، ژنێكی دیكەی شاری هەڵەبجەیە و بۆ یارمەتیدانی ماڵە دراوسێكەیان هەناری دەتەكاند، بۆ ڕۆژنیوز وتی: بەپێی كاتی خۆمان دێین دادەنیشین لەگەڵ دراوسێكانماندا یارمەتیان دەدەین، چونكە یارمەتیدانی ئێمە بۆ ئەوان باشە و كارەكەیان باشتر دەڕوات، هەروەها كاتێكی خۆشیش بەسەر دەبەین، كارەكەش قورسە و پێویستی بە هاریکارییە.\nلە ئێستادا لە شاری هەڵەبجە تەکاندنی هەنار جگە لەوەی بەدەست دەکرێت، چەند کارگەیەکی بچکۆلەی تایبەت بە تەکاندنی هەناریش کراوەتەوە لەو بارەیەوە وەفا هێمای بۆ ئەوەکرد کە ئەم جۆرەیان “بەدەست تەكاندن” زۆر پاكو خاوێنە، وەك ئەوەی ئێستا بەشێكی هاوڵاتیان دەیبەن بۆ كارگە دەیتەكێنن، دواتر ڕووبە هەنارەكەی تاڵ دەردەچێت، ئەمەی بەدەست دەتەکێنرێت زۆر بەتام و بەلەزەتە.


کۆیلە . . . کۆیلەستان ! نەوزاد حسین محمود\nئەگەر بەشێوەیەکی ئەکادیمی پێناسینێك بۆ ووشەی کویلە بکەین، ئەوا ئەتوانین بوترێت، کۆیلە بریتیە لەو کەسەی کە بەشێوەیەکی ڕەسمی ئەبێتە موڵکی کەسانێکی تر، واجبە لەسەری کە ملکەچی سەرجەم خواست وفەرمانەکانی بێت لەبەرامبەر پێدانی مافێکی زۆر سادەو کەم بە کەسی کۆیلە، واتە ئەوەی ئەبێتە کۆیلە مافی خاوەندارێتی خودی نامێنێت و پێویستە بۆ حەزو ئارەزووی خەڵکانێکی تر بژیت.\nمێژوی دروست بوونی کۆیلە هەر لەگەڵ دروستبوونی شارستانیەتە کۆنەکانی ڕابردوو سەری هەڵداوەو دەرکەتووە، کۆنترین شارستانیەتی مرۆڤایەتیش بریتیە لە شارستانیەتی سۆمەریەکان کە مێژووی دروستبوونی دەگەڕیتەوە بۆ نزیکەی ١٠هەزار ساڵ، شوێن و چەقی هێزی دەستەڵاتەکەی بریتی بووە لەم عێراقە پڕ قەیراناوییەی ئێستا!!کەواتە سۆمەریەکان، یان باشتر وایە بڵێین عێراقی کۆن، بە خولقێنەرو خستنەبازاڕی کۆیلە دائەنرێت لە مێژووی مرۆڤایەتیدا، پاشان لە ناو سەرجەم شارستانیەت و دەستەڵاتە کۆنەکانی تری وەکو (یۆنان، ڕۆما، ئەروپای چاخەکانی ناوەڕاست، مصر و دواهەمینیان کۆیلەبوونی ڕەش پێستە ئەفریقیەکانی ئەمریکا) کۆیلەبوون دیاردەیەکی باو و بازاڕێکی گەرمو داهاتێکی گەورەی شانشین و بزنسمانانیسەردەم و حوکمی دەستەڵاتەکانیان بووە.\nلە کۆندا کەسێك لە ڕووی جەستەییەوە ئەوەندە بێ هێز بووبێت کە نەتوانێت بژێوی ژیانی دابین بکات و ڕژد بێت لەسەر بوونی خۆی، هەمیشە لەلایەن خەڵکانێکی تری باڵادەست و بەهێز، ناچاری کۆیلە بوون کراوە، لەبەرامبەر پێدانی چەند ژەمە خواردنێك و نانەسکێکی کەمدا خراونەتە ژێر باری کۆمەڵێك کاری ئەوەندە سەخت و دژوار، کەکەرەستەو تەکنەلۆجیا پێشکەوتووەکانی ئەم سەردەمەش خەجاڵەت ئاسا لە توانستیان دەڕوانن!!. لێرەدا ئەتوانین بڵیین کە چەمکی ئەساسی دروست بوونی کۆیلەو کۆیلایەتی لە کۆندا پڕۆسەیەك بووە زیاتر ڕەهەندێکی ئابووری لەخۆگرتوە، کە تیایدا خەڵکانێك کە خاوەنی هێزو دەستەڵات بوون ئەبوونە ماستەر و گەورە، لەبەرامبەریشدا کەسی بێ هێز ئەبوونە کۆیلەو بەندە، بەڵام کۆیلەکان هەرگیز ئاواتەخواز نەبوون بەژیانی پڕمەرگەساتی کۆیلەبوونی خۆیان، هەرکاتێك هەلێکیان بۆ ڕەخسابێت بۆ ڕزگاربوون لە ژیانی کۆیلایەتی ئەوە بێگومان ئەنجامیان داوەو ئامادە بوون بچنە ژێرباری هەموو زەحمەتیەکەوە بۆ ئەوەی لەلایەن گەورەکانیانەوە لە کۆت و بەندی کۆیلایەتی ئازاد بکرێن.\nئەو ووشانەی ئێستا زیاتر وەکو تۆمەت و ڕەد فعلێکی سیاسی، ماڵپەڕو پەیجە دروستکراوە حیزبیەکانی لە تۆڕە کۆمەڵایەتیەکانی وەکو فەیسبووکیان تەنیوە بریتین لە " کۆیلە، ماستاوچی، مەسینە هەڵگر، خزمەتکار، پانکەرەوە، . . . " کە هەموو ئەمانەش ئەچنە خانەی کۆیلەبوونەوە. هیچ کەسێك ناتوانێت پێداگربێت و جاوبەستەگی بکات لەوەی کە ئەم عێراقەی ئیستای لەمەڕ خۆمان، بە تایبەت هەرێمی کوردستان، کۆیلەو کۆیلایەتی تیایدا پڕۆسەیەکی پێچەوانە و مانایەکی جیاوازتری هەیە لە کۆیلەی عێراقی سۆمەریەکان. لێرەدا کۆیلەگەلێکی تایبەت خولقێنراون کە خەڵکی خاوەن هێز یاخود مەسئول پێویست ناکات بەدوای کۆیلەدا بگەڕێت، بەڵکو خەڵك خۆیان ئەچنە بەر قاپیان و داوا ئەکەن مەرحەمەت بنوێنن کە قات و بیجامەیەکی کۆیلانەیان بکەنە بەر بۆئەوەی تا مردن خزمەتکاربن و بچوکیان بکەن!!. کۆیلەی جاران تەنها بە جەستە ئەبووە کۆیلە، بەڵام ئەمانەی هەنووکە ڕەگی کۆیلە بوون لە ناخ و ڕۆحیاندا ڕەگی داکوتاوەو چەکەرەی کردوە، بۆیە هەرگیز ناتوانن ئازادبن لە ڕوحی کۆیلایەتیان. لێ ئەو زاراوەی " کۆیلە" ی کە ئەمڕۆ لەڕاگەیاندن و فەیسبووك و شەڕە ووتاری هەندێك لە کۆلکە ڕۆشنبیرەکانی کورد ئەبینرێت، ئەمە تەنها وەکو چەکێکی پاراستنی هەندێك لە حیزب و مەسئولی گەندەڵکارو دۆڕاو بەکاردێت لەبەرامبەر هەر کەسێك کە ڕەخنە بگرێت و لاری و چەوتیەکانیان دەستنیشانبکات و ملکەچی چەواشەکاریەکانیان نەبێت.\nئەگەر سەرنجی ووتارو هەواڵی ڕۆژانەی ماڵپەڕو پەیجە سێبەرەکانی ئەندام و لایەنگرانی حیزبەکانی گۆڕەپانی سیاسی کوردستان بدەین، بەجۆرێك زاراوەی کۆیلە بەکاردەهێنرێت کە هەموومان گومان لە کۆیلە بوونی خۆمان ئەکەین!!. هەرکاتێك مەسئول، کادر، ئەندام و لایەنگرانی پارتی دیموکراتی کوردستان ڕەخنەیان گرتبێت لە بۆچوونێكی سەرکردەیەکی حیزبی گۆڕان یان یەکێتی نیشتیمانی کوردستان، ڕاستەوخۆ پیانووتراوە کۆیلەکانی پارتی یاخود کۆیلەکانی بنەماڵەی بارزانی!!، چونکە بە دیدی ئەم حیزبانە پارتی بۆ ئەوە دروستکراوە کە ئەبێت قڕوقاپ بکات لەبەرامبەر هەر ڕەخنەو قسەو هەڵبستراوێك کە لەلایەن نەیارەکانیەوە ئاڕستەی ئەکرێت وهەرکادرێکی پارتیش بێتە وەڵام، ڕێك و دروست بەرگێکی کویلەیی ئەکەن بەبەراو لەبەرچاوی میللەت نمایشێکی جوان و شایستەی بۆ ئەکەن و بە قەولی خۆیان سوك و ڕیسوای ئەکەن، باشە ئەوە گریمان ئەندام و لایەنگرانی پارتی دیموکراتی کوردستان هەموویان کۆیلەن!!خۆ هەر کاتێك ڕەخنەیەك یان پەنجە تۆمەتێك بۆ تاڵەبانی و یەکێتی نیشتیمانی کوردستان دروست بکرێت، ئەوا هەزاران کادرو لایەنگری یەکێتی ئامادەیە بە تونترین شێوە وەڵام بداتەوە و بەرگری بکات، ئایا ئەمانەش لە چوارچێوەی کاری حیزبیدا بەرگری لە حیزب و تاڵەبانی ئەکەن یانیش ئەبنە کۆیلەی تاڵەبانی؟!!، ئەگەر کۆمەڵێك گەنجی یەکێتی خەڵکی هەولێر بهێنیت و رەخنە لە بەڕێز کۆسرەت ڕسوڵ بگریت و پەنجەی گەندەڵی وتۆمەتی بۆ دروست بکەیت، دڵنیابە کە ئەگەر بە یەكجاری بلیتی دونیاکەی ترت پی نەفرۆشن، ئەوا هەر بەشەق و زلە هەتا لێواری تونێرەکەت ئەبەن، ئەکرێت ئەمانە کۆیلەبن یان چی!!!. هەڵسوڕاو ولایەنگرانی حیزبی گۆڕان پشکی شێریان بەردەکەوێت لە بەخشینەوەی تۆمەتی کۆیلە بوون بە دۆست و لایەنگرانی حیزبە نەیارەکانیان بە تایبەتی پارتی و یەکێتی، بەڵام کام شێرە کوڕەی کورد ئازایەو زاتی ئەوە ئەکات با بچێت لەبەر دەرکی سەرای سلێمانی دەست ڕابوەشینێت و بە بەڕێز نەوشیروان مستەفا بڵێت جەنابیشت وەکو ئەوانی تر گەندەڵوتاوانباریت، بۆیە پیویستە وازبهێنیت لە فریودان وچەواشەکاری میللەت!!، ئەوکاتە بزانە چۆن ئەکەوێتە بەر ڕەحمەتی ئاپۆڕای شەق و زلەو تێڵاکانی هەڵسوڕاوانی بزوتنەوەی گۆڕان و زۆرجوان درەختی دەم و چاوی داغانکراوی خۆی دەبینێتەوە کە چۆن قۆخی شین و سوری جوانی گرتوە، دەی کەواتە ئەکرێت بوترێت ئەندام و لایەنگرانی گۆڕانیش کۆیلەی نەوشیروانن هەروەکو پارتی و یەکێتی و حیزبەکانی تریش یان ئەم ئەتوارە ناو ئەنێن چی؟!!\nئەگەر قەراربێت هەموومان پێکەوە بەشداربین لە دروستکردنی کۆمەڵگایەکی تەندروست و دور لە دەستەڵات و چاوچنۆکی مەسئولی گەندەڵی کورد، پێویستە ڕۆحی ڕەخنەگرتن و یەکتر قەبوڵکردن لە ناخماندا دروست بکەین، بۆختانی کۆیلە بوون نەدەینە پاڵ یەکتر با بیروبۆچونی سیاسیشمان چوون یەك نەبێت، چونکە ئەمڕۆ خەڵکی کوردستان دابەشی سەر ئەندام و لایەنگرانی ( پارتی، گۆڕان، یەکێتی، یەکگرتوو، کۆمەڵ و ئەوانی تر) بووە. ئەگەر ئەمانەش هەموویان کۆیلە بن، کەواتە هەموو کورد کۆیلەیەو کوردستانیش کۆیلەستان.


یەکەم مۆبایلی جیهان بە Snapdragon 855 و ١٢ گێگابایت ڕام ڕاگەیەندرا – کەی ئای تی ئێن\nگەرمترین 18, كانونی یه‌كه‌م 2018\nئەمڕۆ کۆمپانیای لێنۆڤۆی چینی لە بۆنەیەکی تایبەتدا مۆبایلی Z5 Pro GTی ڕاگەیاند و مۆبایلەکەش یەکەمی جیهانە لە لەخۆگرتنی ٢ پێکهاتەی گرنگ کە بریتین لە پڕۆسێسەری Snapdragon 855 و ١٢گب ڕام!\nهەروەک چۆن پێکهاتەکانی مۆبایلەکە پێشکەوتوو و خێران، دیزاینی مۆبایلەکەش وەک ئەوەیە لە ئۆتۆمبێلێکی وەرزشی خێرا وەرگیرابێت، پشتێکی شووشەی ڕەش کە نەخشەکەی شێوەی کاربۆن فایبەر دەنوێنێت و بوونی ڕەنگی سوور لە چەند جێگایەک شێوەیەکی جوان دەبەخشنە مۆبایلەکە.\nزۆرینەی تایبەتمەندییەکانی مۆبایلەکە هاوشێوەی Z5 Proی ئاسایین کە مانگی پێشوو ڕاگەیەندرا، مۆبایلەکە سکە واتە Sliderـی هەیە، کە لەم دواییە بووەتە شێوە دیزاینێکی باو، بەتایبەتیش لەناو کۆمپانیا چینییەکان.\nڕوونمای مۆبایلەکە ٦.٣٩ ئینجە بە ڕوونی +FullHD لە جۆری Super Amoled، بە شێوەیەک کە بوونی سکە لە مۆبایلەکە یارمەتیدەربووە لە لابردنی ڕاگر(نۆچ) و دانانی کامێرای پێشەوە لەسەر سکەکە.\nئەم مۆبایلە خاوەنی چوار کامێرایە، دووانیان لەسەر پشتەوەیەتی بە ڕوونی ١٦ مێگاپێکسڵ و تیرەی چاوی 8.f/1 و قەبارەی پێکسڵی ١.٢٢ مایکرۆمەتر بۆ هاوێنە سەرەکییەکە و ٢٤ مێگاپێکسڵ و تیرەی چاوی f/2.8 و قەبارەی پێکسڵی ٠.٩ مایکرۆمەتر بۆ هاوێنەکەی تر، هەروەک دوو دانەش لە پێشەوەی هەیە بە ڕوونی ١٦+٨ مێگاپێکسڵ. هەروەها ئەم مۆبایلە خاوەنی هەستەوەری پەنجەمۆر نییە لەسەر پشتەوەی بەڵکو لە ژێر ڕوونمایە لەسەر پێشەوەی مۆبایلەکە.\nسیستەمی وەگەڕخەری جێگیرکراو لەسەر ئەم مۆبایلە ئەندرۆید ٨.١ ئۆریۆیە بە ڕووکاری ZUI 10 و فراوانی پاترییەکەی ٣٣٥٠ میللی ئەمپێر.کاتژمێرە.\nڕؤژی ١٥ی مانگی داهاتوو داواکاری پێشوەختە و ٢٤ی هەمان مانگ فرۆشتن لە چین دەست پێدەکات بەم نرخانە:\n٣٩٠ دۆلار بۆ ٦گب ڕام/١٢٨گب بیرگە\n٤٣٥ دۆلار بۆ ٨گب ڕام/١٢٨گب بیرگە\n٤٩٣ دۆلار بۆ ٨گب ڕام/٢٥٦گب بیرگە\n٦٤٠ دۆلار بۆ ١٢گب ڕام/٥١٢گب بیرگە\nتاگەکان ئەندرۆید Lenovo مۆبایل هەواڵ


ئاماده‌ین ده‌ست له چه‌کی ناڤۆکی هه‌ڵبگرین - Mehr News Agency\n28 reşemiyê 2019 - 10:59\nNews Code 25295\nئاماده‌ین ده‌ست له چه‌کی ناڤۆکی هه‌ڵبگرین\nسه‌رۆکی کۆریای باکوور وتی: ئه‌گه‌ر بۆ ئاسایی کردنه‌وه‌ی دۆخی دوورگه‌ی کۆریا، ئاماده نه‌ده‌بووین ده‌ست له چه‌کی ناڤۆکی هه‌ڵبگرین، هه‌رگیز به‌شداری ئه‌م کۆبوونه‌وه‌ی ڤیه‌تنامم نه‌ده‌کرد.\nبه ڕاپۆرتی ئاژانسی مێهر له ڕۆیترز، کیم جۆنگ ئۆن، سه‌رۆک کۆریای باکوور له میانه‌ی کۆبوونه‌وه له‌گه‌ڵ دۆناڵد ترامپ، سه‌رۆک کۆماری ئه‌مریکا له ڤیه‌تنام وتی: ئاماده‌ین که ده‌ست له چه‌کی ناڤۆکی هه‌لبگرین و ئه‌گه‌ر ئه‌م ئاماده‌یه‌مان نه‌ده‌بوو، هه‌رگیز به‌شداری ئه‌م کۆبوونه‌وه‌مان نه‌ده‌کرد.\nشایانی باسه که له‌م خوله‌ی دیداره‌کان که دوای ۸ مانگ له دیداری یه‌که‌م به‌ڕێوه ده‌چێت، هه‌ر دوولا ڕایانگه‌یاندووه که ئاماده‌ن په‌ره‌ی زیاتر به په‌یوه‌ندییه‌کانی نێوان هه‌ر دوو وڵات بده‌ن و کێشه‌ی چه‌کی ناڤۆکی کۆریای باکوور چاره‌سه‌ر بکه‌ن.\nترامپ سه‌باره‌ت به‌م قسانه‌ی کیم جۆنگ ئۆن وتی: ئه‌مه باشترین وڵام بوو که ده‌یتوانی بیبیستێت.\nسه‌رۆکی کۆریای باکوور ئاماده نه‌بوو سه‌باره‌ت به ورده‌کاری ده‌ست هه‌ڵگرتن له چه‌کی ناڤۆکی قسه بکات و سه‌باره‌ت به‌م پرسیاره که ئایا هه‌نگاوی ڕوون هه‌ڵده‌گرن وتی: له ئیستادا له‌مباره‌وه سه‌رقاڵی قسه کردنین.


یەدەگی عیراق لەدراوە بیانیەكان بۆ 51 ملیارو 500 ملیۆن دۆلار بەرزبۆتەوە\nعەلی عەلاق پارێزگاری بانكی ناوەندی عیراق ئاشكرای دەكات، یەدەگی عیراق لەدراوە بیانیەكان بۆ 51 ملیارو 500 ملیۆن دۆلار بەرزبۆتەوە، تەئكیدیش دەكاتەوە، بەر لەچارەسەركردنی كێشەكانی نێوان بەغداو هەرێم، مووچەی فەرمانبەرانی هەرێمیان رەوانەی لقی بانكی ناوەندی لەهەولێر كردووە.\nپارێزگاری بانكی ناوەندی لە لێدوانێكی رۆژنامەوانیدا ئاشكرایكرد، یەدەكی دراوی بیانی بۆ 51 ملیارو 500 ملیۆن دۆلار زیادیكردووەو بانكەكەیان توانیویەتی ئەو سەربەخۆییە بۆ خۆی بگەڕێنێتەوە كە لەساڵی 1980وە لەدەستی دابوو، جگەلەوەش كۆنتڕۆڵی رێژەی هەڵئاوسانی كردووە، بەشێوەیەك لەپێش ساڵی 2003وە رێژەی هەڵئاوسان لەسەدا 40 بووە بەڵام لەئێستادا لەسەدا چوارە.\nوتیشی، بانكی ناوەندی بەر لە چارەسەركردنی كێشەكانی نێوان حكومەتی فیدراڵ‌و حكومەتی هەرێمی كوردستان، مووچەی فەرمانبەرانی هەرێمی رەوانەی لقی بانكی ناوەندی لە هەولێر كردووە.\nعەلی عەلاق رونیكردەوە، بابەتی سڕینەوەی سفرەكانی سەر دراوی عیراقی ئامادەیە، بەڵام جێبەجێكردنی پێویستی بەژینگەیەكی گونجاوە، تاوەكو رێگری لەساختەكاریەكانی بكرێت.


« گه‌ڕانه‌وه 1 ... 42 43 44 45 46 ... 111 داهاتوو »\nنووسه‌ری بابه‌ت:dana201028 دواترین وه‌لام: esmailmajid ژماره‌ی وه‌لامه‌كان:11 جاری بینراو:2186 كات:10-12-2019\n11 ده‌نه‌گه‌كان - 4.55 كۆی گشتی\n10-14-2015, 05:31 PM (دواین ده‌ستكاری له لایه‌ن: 10-14-2015, 05:32 PM KU.ANDROID.)\nبه‌باشم زانی بابه‌تێکی گرنگتان بۆ دابنێم ده‌رباره‌ی بلۆکردنی سایته سێکسیه‌کان له مۆبایلی جۆری ئه‌ندرۆیده به‌ڵام پێویستی به رۆته\nخۆتان ئه‌زانن گه‌نجی ئێسته منداڵ و یاخود خوشک و برای بچووکه‌کانمان ئێسته بێبه‌ش نیه له به‌کارهێنانی جۆری ئه‌ندرۆید وه ئه‌بێت ئێمه‌ش کارێک بکه‌ین که رێگریان لێبکه‌ین تاوه‌کو به رێگای هه‌ڵه‌دا نه‌رۆن\nببورن که له ڤیدیۆیه‌که‌دا ئاماژه‌م به‌سایته‌که داوه ته‌نها بۆ ڕوونکردنه‌وه‌یه ئه‌ویش پێگه‌ی (خدر نه‌که‌ی خدر خدر)\nفه‌رموون لێره‌وه سه‌یری بکه‌ن\nوه لێره‌شه‌وه پرۆگرامه‌که دابگره له نێو فایڵێکی ڕادایه\n10-14-2015, 05:48 PM\nدەست خۆش زۆر بەسوودە ویستم 5 پلە دانێم بەس دەستم بەر چوارەم کەوت\nزۆر سوپاس هیوادارم سودتان لێوه‌رگرتبێ کێشه نیه مه‌لاش هه‌ڵه ئه‌کات ده‌ستان خۆش بێ\n10-14-2015, 06:24 PM\nخوا ليت رازيبيت بة راستي شتيكي پیویسته 5پله بۆ بابه‌ته‌كه‌ت\nMOBI CORA;باشترین ئەپ بۆ بینینی یاری ڕاستەوخۆ/ئەندڕۆید\nبلۆككردنی هه‌ر زماره‌یه‌كی موبایل به‌بی بالانس/ئه‌ندرۆید\nیارمه‌تی له WIFI MAP\nیارمه‌تیم بده‌ن له رووتكردنی galaxy grand neo plas\nبه‌رنامه‌ی پرسیارو وه‌لامی شه‌رعی\n10-14-2015, 06:26 PM (دواین ده‌ستكاری له لایه‌ن: 10-14-2015, 08:24 PM Shkar H Sardar.)\nدەست خۆش زۆر بەسوودە ئەوەش ئەوەش ٥ پلە\n(10-14-2015, 06:24 PM)صباح حسن نوسراوه: خوا ليت رازيبيت بة راستي شتيكي پیویسته 5پله بۆ بابه‌ته‌كه‌ت\nزۆر سوپاس گیانه‌که‌م له ئێوه‌ش ڕازی بێ\n(10-14-2015, 06:26 PM)Shkar H Sardar نوسراوه: دەست خۆش زۆر بەسوودە ئەوەش ئەوەش ٥ پلە بەڵام لینکی پرۆگرامەکەت بەهەڵە داناوە\nبەڵام تاکە چارەسەر بۆ ئەوەی ئەم سایتانە نەکرێنەوە قفڵکردنیەتی لە راوتەری هێلەکەت\nزۆر مه‌منونم لینکه‌که‌ی هه‌ڵه نیه دووباره پێیدا بچۆره‌وه\nگوڵم تۆ شتێک بهێنه پێش چاوت دایک و باوکه‌که سه‌یری ده‌کات چونکه هه‌ندێک کێشه‌ی جنسی ڕووده‌دات ناکرێ لێره‌دا باسی بکه‌م به‌ڵام باشترین رێگایه بۆ رێگرتنی یان نه‌ک سایتی سێکسی ئه‌توانێ تۆڕه کۆمه‌ڵایته‌کانیشی پێ بلۆک بکات تا به‌کارنه‌هێنی به نهێنی لێێ\nنوێکردنه‌وه بۆ پێگه‌یاندنی سودی زیاتر\n10-14-2015, 08:08 PM\nbrakam walla away to daykay zor bash neya regay tr zor zora ka zor bashtrn dwbara supas mandu naby bra gian\nMass Exploit / Auto Deface\nHMA VPN بەخۆڕایی بۆ ساڵێک\nهاککردنی کۆمپیوتەر بە بێ هیچ شتێک (ناسا)\nباس لە سکیپ(تێپەڕاندن بە بێ وەستان) کردنی ئەدەکانی Adfly دەکەم\nتشفیر سێرڤەر ٣/٣٥ هەر بە ڕاتەکە خۆی R-w0rm\nچۆن بە تەواوی خۆم بپارێزم لە هاکردن ٪٩٠\nHelp How To install 2 system !\nخێرای ئینته‌رنێتت زیاد بكه بۆ 2GB ئینته‌رنێتی فریی\nunistaller زۆر چاك #1\nهێرشی دۆس بۆ ئه‌ندرۆید


kurdiu 9 06/07/2020 - 16:55 هەواڵ/كوردستانی\nوه‌زیری كشتوكاڵی هه‌رێم رایده‌گه‌یه‌نێت:ئەو تەماتەیەی لە کوردستان بەرهەم دەهێنرێت، بۆ دۆشاوی تەماتە ناشێت.\nئه‌مرۆ دووشه‌ممه 6-7-2020 بێگەر تاڵەبانی، وەزیری کشتوکاڵ و سەرچاوەکانی ئاو رایگەیاند، "هەمیشە گرفتی ساخنەبوونەوەی بەروبومە کشتوکاڵیەکان لە بازاڕەکانی هەرێمی کوردستان وەکو پێویست هەبووە، بەڵام ئەمساڵ جیاوازترە، چونکە هەم قەدەغەی هاتوچۆ لە نێوان پارێزگاکانی هەرێمی کوردستان هەیە، هەم لە نێوان هەرێمی کوردستان و بازاڕەکانی ناوەڕاست و خوارووی عێراقیش هەیە".\nئاماژه‌ی به‌وه‌شداوه"گرفتی بنچینەیی ئەوەی کە ئەو تەماتەیەی لە هەرێمی کوردستان بەرهەمدەهێنرێت، ئەو تەماتەیە نییە کە بۆ دۆشاوی تەماتە دەشێت، چونکە جۆرەکەی هەم دەنکی زۆرە هەم ئاوی کەمە، لە 10 تۆن تەماتە رەنگە تۆنێک بۆ تۆن و نیوێک دۆشاوی تەماتەی لێ بەرهەمبهێنرێت، خاوەنی کارگەکانیش پێیانوایە لەو بابەتەدا ئەوان زەرەرمەند ده‌بن ".


https://1baiser.com شڤان بە پێنج ساڵ و فەرامۆش بە شەش مانگ زیندانی سزا دران |\nHome ڕاپۆرت شڤان بە پێنج ساڵ و فەرامۆش بە شەش مانگ زیندانی سزا دران\nڕەخنەی کارمەندی ئەمنی ״بڤەیە״\nلەسەر ئەوەی ڕەخنەیان لە حکوومەت گرتبوو دوو کارمەندی هێزە ئەمنییەکانی هەرێم، یەکێکیان بە ٥ ساڵ و ئەوی تریان بە شەش مانگ زیندانی سزا دران، یەکێک لە سزادراوەکان سزاکەی بە بڕیاری حزبی دەزانێت، بەرپرسێکیش لە وەزارەتی ناوخۆ دەڵێت: ״ئەو دوو کارمەندە کارمەندی عەسکەرین، سەرپێچیی یاساییان کردووە و لەسەر ئەوە سزا دراون״.\nچوار ساڵ پێش ئێستا قەیرانی دارایی هەرێمی کوردستانی گرتەوە، حکوومەتیش هۆکاری قەیرانەکەی بۆ نەناردنی بەشەبودجەی لە لایەن بەغدا و دابەزینی نرخی نەوت و شەڕی داعش گەڕاندەوە، بەڵام ئەمە نەبووە هۆی ڕازیکردنی بەشێک لە هاووڵاتییانی هەرێم و بەردەوام لە تۆڕە کۆمەڵایەتییەکاندا بە نووسین و ڤیدیۆ ڕەخنە ئاڕاستەی حکوومەت کرا و لە ناوچە جیاجیاکانی هەرێمیش خۆپیشاندان ئەنجامدرا، ئەمەش سزادانی بەشێک لەو کەسانەی لێ کەوتەوە ڕەخنەیان ئاڕاستەی حکوومەت دەکرد.\nدیارترین ئەو کەسانەی حکوومەت لە ڕێگەی دادگاوە سزای بەسەریاندا سەپاند دوو کارمەندی هێزە ئەمنییەکان بوون.\nشڤان ئازاد پۆلیسی بەرگریی شارستانیی هەولێر، لە مانگی ئابی ساڵی ٢٠١٥دا، گرتەیەکی ڤیدۆیی خۆی لە تۆڕی کۆمەڵایەتیی فەیسبووک بڵاو کردەوە، تیایدا ڕەخنەی لە حکوومەت گرت و وتی: ״تاکەی خەڵک ئەو ستەمە قبووڵ بکات״ ئەمە بێ ئەوەی ناوی هیچ لایەنێک بهێنێت.\nئەو، لە ڕێگەی تۆڕی کۆمەڵایەتیی فەیسبووکەوە بە ״ئاژانس״ی وت: ״لە سەرەتای مانگی ١٢ی ساڵی ٢٠١٥ و دوو مانگ و ٢٠ ڕۆژ دوای بڵاوکردنەوەی ڤیدۆکەم هەرێمی کوردستانم بە نهێنی بەجێ هێشت״.\nڕۆژی ١٩ی مانگی ڕابردووی ٢٠١٧، بە هۆی ئامادەنەبوونی شڤان ئازاد لە بەردەم دادگادا، لە کاتی دیاریکراوی خۆیدا، دادگای هێزەکانی ئاسایشی ناوخۆ، بڕیاری دا بە زیندانیکردنی شڤان ئازاد بە بەندکردنێکی قورس بۆ ماوەی دوو ساڵ، بە هۆی خراپ بەکارهێنانی ئامێرەکانی پەیوەندیکردنیشەوە، سزای سێ ساڵی بۆ دەرکراوە بە پاشملە.\nسەبارەت بە بڕیارەکەی دادگا شڤان وتی: ״ئەوە بڕیاری دادگا نییە و بە بڕیاری حزبیی دەزانم، بۆیە ئەو بڕیارە لەلام قبووڵکراو نییە، دەسەڵاتی هەرێم ئاشکرای کرد کە ڕەخنەگرتن باجێکی زۆری دەوێت بەتایبەت لە سنووری پارێزگای هەولێر و دهۆک״.\nفەرامۆش نەجم ئەفسەر لە بەڕێوەبەرایەتیی هاتوچۆی ڕانیە لە کاتی مانگرتنی بەشێک لە ئەفسەر و کارمەندانی هاتوچۆ لە سەرەتای مانگی دووی ساڵی ٢٠١٦دا لە لێدوانێکدا داوای مافی خۆی و ئەفسەرانی کرد، دواتر لەسەر ئەو لێدوانە برایە بەردەم دادگا و دوای شەش دانیشتن، دادگای هێزەکانی ئاسایشی ناوخۆ لە سلێمانی، چوارشەممە ١٢ی تەمووزی ٢٠١٧، بڕیاری دا بە زیندانیکردنی فەرامۆش نەجم ئەفسەر لە هاتوچۆی ڕانیە بۆ ماوەی شەش مانگ.\nحەمەئەمین نەجم برای مولازم فەرامۆش بە ״ئاژانس״ی وت: ״براکەم قسەی حەقی کردووە و داوای مافی ڕەوای خۆی کردووە، تەنیا لەسەر قسەکردن سزا دراوە، ئەم بڕیارە بە ڕەوا نابینین، ناکرێت کەسێک لەسەر دەربڕینی ڕای خۆی لەسەر ئەو پێشێلکارییانەی بەرامبەری کراوە زیندانی بکرێت״.\nوتیشی: ״ئەویش وەک هەموو هاووڵاتییەکی تر داوای مافی خۆی کردووە، بەشداریی خۆپیشاندانی مەدەنییانەی کردووە کە ئامانجی خۆپیشاندانەکەیان ڕوون بووە، بۆیە ئەو بڕیارە ڕەت دەکەینەوە و داوای تەمیزکردنەوەی دەکەین״.\nبە هۆی قەیرانی داراییەوە حکوومەتی هەرێم لە ناوەڕاستی ساڵی ٢٠١٥دا توانای پێدانی مووچەی فەرمانبەرانی نەما لە کاتی خۆیدا و مووچەی سێ مانگی ئەو ساڵەی پێ نەدرا، بۆیە لە سەرەتای ساڵی ٢٠١٦دا سیستمی پاشەکەوتی مووچەی پەیڕەو کرد، کە هەر فەرمانبەرە و بە ڕێژەیەک مووچەکەی کەم کرایەوە، بڕیارەکەی حکوومەت ناڕەزایی فەرمانبەرانی لێ کەوتەوە و زنجیرەیەک خۆپیشاندانی بە دوای خۆیدا هێنا.\nقادر ڕەزگەیی ئەندامی پەرلەمانی کوردستان بە ״ئاژانس״ی ڕاگەیاند، حکوومەتی هەرێم نەیتوانیوە مافی کارمەندەکانی خۆی دەستەبەر بکات، ئەو مافانەیشی یاسا پێی داون ئەوانەیشی لێ زەوت کردوون، بۆیە ئەو بڕیارەی بەسەریاندا سەپێنراوە نایاساییە، کاتێک حکوومەت مووچەکانیان پاشەکەوت دەکات و لە کاتی خۆیدا پێیان نادات و پلەکانیان بەرز ناکاتەوە، کە حەقی خۆیانە ئەوانیش دەبێت بە ڕێگەیەک داوای مافی خۆیان بکەن.\nوتیشی: ״ئەو کارمەندانە کارێکیان نەکرووە ببنە مەترسی بۆ سەر ئاسایشی وڵات، بەڵکو بە شێوەی مەدەنی داوای مافی خۆیان کردووە، حکوومەت مووچەی بنەڕەتی لێ بڕیون، کە بە پێی یاسا نابێت دەستکاری بکرێت، لە کاتێکدا حکوومەت مافەکانی لێ زەوت دەکات دەبێت چاوەڕێی ئەوە بکات ئەو کەسانە داوای مافی خۆیان بکەنەوە״.\nسەرۆکی دیوانی وەزارەتی ناوخۆ، ئاماژە بۆ ئەوە دەکات، ئەوانەی سزا دراون، سەر بە وەزارەتی ناوخۆ بوون و بە پێی یاسای سەربازیی سزاکەیان دراوە.\nسامی جەلال سەرۆکی دیوانی وەزارەتی ناوخۆ بە ״ئاژانس״ی وت: ״تەنیا ئەوان نین سزا دراون، بەڵکو چەندین دۆسیەی تر لە دادگادایە و کەسی تریش سزا دراوە، ئەوانەی سزا دراون دادگا سزای داون، هیچ پەیوەندیی بە وەزارەتی ناوخۆوە نییە، دادگای سەربازی لە وەزارەتی ناوخۆ سەربەخۆیە و وەزارەت تەداخولی کارەکانی ناکات״.\nوتیشی: ״ئەو دوو کارمەندە کارمەندی عەسکەرین و سەرپێچیی یاسایان کردووە، مەجلیسی تەحقیقی بە پێی بەڵگە ئیحالەی مەحکەمەی کردوون و لەسەر ئەو بەڵگانە سزا دراون، بەبێ بەڵگە ناتوانرێت کەس سزا بدرێت״.